Strateġija għall-integrazzjoni ta' l-immigranti: il-MPE Maltin jerġgħu jagħmlu sejħa għall-għajnuna

Immigrazzjoni

Il-MPE adottaw żewġ rapporti li għandhom x'jaqsmu mas-suġġett ta' l-immigrazzjoni legali fl-Ewropa.

L-ewwel rapport jitkellem dwar proċedura għal informazzjoni reċiproka dwar il-miżuri li jittieħdu mill-Istati Membri fil-qasam ta' l-ażil u l-immigrazzjoni, waqt li t-tieni rapport jittrata miżuri ta' integrazzjoni ta' l-immigranti fl-Unjoni Ewropea.

Matul id-dibattitu, MPE Maltin reġgħu għamlu sejħa sabiex l-UE tieħu azzjoni konkreta sabiex tgħin fis-sitwazzjoni ta' immigranti illegali f'Malta.

Integrazzjoni aħjar ta' l-immigranti fl-Istati Membri

Ir-rapport dwar strateġiji u mezzi għall-integrazzjoni ta' l-immigranti fl-Unjoni Ewropea kien imħejji minn Stavros LAMBRINIDIS (PES, EL) fi ħdan il-Kumitat għal-Libertajiet Ċivili.

Skond il-Membri, l-isforzi ta' l-UE biex tintegra l-immigranti fl-UE għandhom ikunu ekwivalenti għall-impenji tagħha biex tintegra l-pajjiżi ta' l-adeżjoni, iżda " l-Unjoni poġġiet għad-dispożizzjoni ftit riżorsi sabiex tipprova tegħleb din l-isfida ta' l-immigrazzjoni, li f'każ li ma tingħelibx tista' ddgħajjef l-UE fuq livell soċjali, ekonomiku u politiku ."

Huma wkoll ta' l-opinjoni li jekk Stat Membru wieħed biss jonqos milli jimplimenta b'suċċess politiki ta' integrazzjoni, dan jista' jkollu konsegwenzi negattivi fuq l-Unjoni b'mod ġenerali.

Permezz ta' dan ir-rapport, il-Membri qegħdin jilqgħu l-proposta tal-Kummissjoni li tistabbilixxi Fond Ewropew għall-Integrazzjoni ta' persuni li oriġinaw minn pajjiżi terzi għall-perjodu 2007-2013.

Huma ta' l-opinjoni li l-fondi għandhom ikunu allokati għat-tnaqqis tad-differenza fil-livell ta' impjieg bejn l-immigranti u nies oħra, it-titjib fil-parteċipazzjoni u fir-rendiment ta' l-immigranti fl-edukazzjoni, it-titjib fil-prospetti ta' edukazzjoni u ta' impjieg għan-nisa, programmi ta' tagħlim ta' lingwi u ta' introduzzjoni, is-saħħa, l-akkomodazzjoni u l-adattament għall-ħajja urbana u t-tkabbir tal-parteċipazzjoni politika u ċivika ta' l-immigranti.

Fil-fatt, il-Parlament għamel sejħa sabiex l-Istati Membri jinkuraġġixxu lill-immigranti jipparteċipaw fil-politika u stieden lill-Kummissjoni twettaq evalwazzjoni legali tal-prattiki attwali fl-Istati Membri dwar " id-dritt ta' l-immigranti li huma residenti għal żmien twil li jivvutaw f'elezzjonijiet lokali u muniċipali ".

Il-MPE ħeġġew lill-Kummissjoni tieħu numru ta' inizjattivi, fosthom li tippromwovi Forum annwali ta' l-integrazzjoni sabiex tħaffef l-iskambju ta' l-aħjar prattiki; tieħu parir minn grupp ta' kuntatt permanenti magħmul minn rappreżentanti ta' l-immigranti, esperti, jew NGOs u tikkonsulta lill-komunitajiet ta' migranti dwar il-politiki Ewropej ta' għajnuna u ta' żvilupp lill-pajjiżi ta' l-oriġini tagħhom; tistabbilixxi mekkaniżmi ta' sorveljanza stretta għall-evalwazzjoni ta' programmi ta' integrazzjoni fl-Istati Membri; tkattar l-inizjattivi ta' riċerka u ta' analiżi bl-għan li wieħed jifhem il-fatturi li jiffavorixxu l-integrazzjoni.

Huma jixtiequ wkoll li l-Istati Membri jassenjaw ir-responsabbilta' tal-monitoraġġ tal-politiki ta' l-integrazzjoni ta' l-immigranti lil ministru wieħed tal-kabinett u jikkunsidraw il-ħatra ta' Kummissarju Għoli dwar l-Integrazzjoni jew Ombudsman għall-Integrazzjoni sabiex jikkoordina l-implimentazzjoni tal-politiki, ixerred l-informazzjoni fost il-migranti, jirrivedi l-ilmenti tal-migranti u jieħu azzjoni sabiex isolvi l-problemi.

Il-Parlament qed jistiedinhom joħolqu proċeduri trasparenti, umani, rapidi u raġonevoli għall-għoti ta' l-istatus ta' residenza għal żmien twil, ir-rijunifikazzjoni tal-familji u għan-naturalizzazzjoni ta' l-immigranti li huma residenti għal żmien twil u għal uliedhom.

Il-Parlament huwa wkoll ta' l-opinjoni li għandu jkollu poteri ta' kodeċiżjoni fi kwistjonijiet ta' integrazzjoni u migrazzjoni legali u li l-votazzjoni fil-Kunsill issir b'maġġoranza kwalifikata.

Barra minn hekk, il-Kunsill għandu jerġa' jikkunsidra l-proposta tal-Kummissjoni sabiex jiġi applikat il-metodu miftuħ ta' koordinazzjoni għall-politika ta' integrazzjoni.

Il-MPE enfasizzaw ukoll l-importanza li l-kompożizzjoni ta' l-istaff fl-istituzzjonijiet Ewropej u fl-amministrazzjonijiet pubbliċi fl-Istati Membri " tkun tirrifletti l-kompożizzjoni tal-popolazzjonijiet fi ħdan l-Unjoni u l-Istati Membri ".

Informazzjoni reċiproka dwar il-miżuri li jittieħdu mill-Istati Membri

Ir-rapport dwar proċedura għal informazzjoni reċiproka dwar il-miżuri ta' l-Istati Membri fil-qasam ta' l-ażil u l-immigrazzjoni kien imħejji minn Patrick GAUBERT (EPP-ED, FR).

Skond il-proposta tal-Kummissjoni għal din il-proċedura, l-Istati Membri ser ikollhom jibdew jikkomunikaw lill-Kummissjoni u lill-Istati Membri l-oħrajn t-testi tal-miżuri nazzjonali kollha li beħsiebhom jadottaw fil-qasam ta' l-ażil u l-immigrazzjoni jekk dawn il-miżuri jistgħu jkollhom impatt fuq Stat Membru ieħor jew fuq l-Unjoni Ewropea.

It-trażmissjoni ta' l-informazzjoni għandha ssir permezz ta' network ta' l-Internet li jkun immaniġġjat mill-Kummissjoni li tiggarantixxi l-kunfidenzjalita' tiegħu.

Skond il-MPE, il-proposta tal-Kummissjoni hija " pass fid-direzzjoni t-tajba ".

Madankollu, huma ta' l-opinjoni li jonqos stadju politiku.

Għalhekk, ipproponew sistema komprensiva ta' skambji ta' informazzjoni fuq żewġ livelli: fl-ewwel stadju f'livell amministrattiv, imbagħad f'dak politiku.

Huma adottaw emendi li jispjegaw li: " Din il-proċedura taħdem f'żewġ livelli: minn banda, permezz tan-network ta' l-Internet l-amministrazzjonijiet ta' l-Istati Membri jinfurmaw reċiprokament lil xulxin dwar il-miżuri li jittieħdu f'livell nazzjonali fil-qasam ta' l-ażil u l-immigrazzjoni.

Mill-banda l-oħra l-awtoritajiet politiċi jimpenjaw ruħhom f'diskussjonijiet regolari f'livell Ewropew fuq dawn l-oqsma ".

Ir-rapporter kien insista dwar il-bżonn li diskussjonijiet u dibattiti jibdew isiru aktar ta' spiss bejn dawk risponsabbli għall-politiki.

Għalhekk, " din il-proċedura tippermetti li jiġu ppreparati regolarment skambji ta' opinjonijiet fuq miżuri li jistgħu jkollhom impatt sinifikattiv f'bosta Stati Membri jew f'livell Komunitarju, mhux biss f'livell amministrattiv, imma wkoll f'livell politiku, fi ħdan il-Kunsill ."

Il-Parlament irid li meta din il-proċedura tidħol fis-seħħ, l-Istati Membri jagħtu l-informazzjoni dwar l-istat attwali tal-leġiżlazzjoni nazzjonali tagħhom fil-qasam ta' l-ażil u ta' l-immigrazzjoni, biex hekk jinħoloq data bank bħala bażi.

B'hekk il-bidliet li jiġu kkomunikati wara jkunu jistgħu jiġu analizzati aħjar.

Il-Membri jridu wkoll li dan in-netwerk ikun aċċessibbli għall-MPE.

Il-Parlament huwa ko-leġiżlatur fil-qasam ta' l-ażil u fuq parti mill-politika għall-immigrazzjoni.

Skond il-Membri, dawk il-miżuri li jolqtu l-immigrazzjoni legali jeħtieġ li jiġu kkomunikati qabel, jew talanqas " mhux aktar tard minn meta jiġu ppreżentati għall-adozzjoni ", għaliex għandhom effett immedjat fuq il-politiki ta' migrazzjoni ta' Stati Membri oħra.

Barra minn hekk, l-Istati Membri u l-Kummissjoni għandhom ikunu jistgħu jitolbu informazzjoni fuq miżuri li jkunu għadhom ma ġewx ikkomunikati minn qabel minn xi Stat Membru ieħor, " jekk huma jqisu li dawn il-miżuri kapaċi jkollhom impatt, kemm fuq il-fluss migratorju fuq l-Istat li jitlob l-informazzjoni, kemm fuq l-Unjoni Ewropea ."

Skond il-proposta tal-Kummissjoni, sommarju tat-testi dwar il-miżuri u d-deċiżjonijiet għandu jiġi trażmess ukoll f'lingwa oħra uffiċjali tal-Komunita' minbarra dik ta' l-Istat Membru stess.

L-għażla tal-lingwa tkun f'idejn l-Istat Membru ikkonċernat.

Madankollu, il-Parlament jippreferi li l-Istati Membri jitrażmettu l-miżuri, id-deċiżjonijiet u l-evalwazzjonijiet kemm fil-lingwa tiegħu stess kif ukoll " f'waħda mill-lingwi uffiċjali l-aktar użati tal-Komunita' ", ħalli b'hekk ikunu aktar ċari.

Il-Membri għamlu wkoll sejħa sabiex il-Kummissjoni tagħmel evalwazzjoni ta' kif qed taħdem is-sistema sentejn wara li id-Deċiżjoni tidħol fis-seħħ, imbagħad wara b'mod regulari.

MPE Maltin li tkellmu matul id-dibattitu - Bżonn ta' għajnuna konkreta mill-UE

Louis GRECH (PES, MT) – " Ġimagħtejn ilu f'Malta, kellna nfluss ta' madwar erba' mitt immigrant illegali fi spazju ta' tlett ijiem.

Dan huwa ekwivalenti għall-wasla ta' madwar tmenin elf immigrant ġewwa l-Ġermanja fuq tliet ijiem.

Fl-istess ġimgħa kellna nċidenti vjolenti bejn il-pulizija u madwar erba' mitt immigrant li ħadmu miċ-ċentri fejn kienu qed joqogħdu.

Ikun superfluwu li noqogħdu nagħmlu kantaliena ta' argumenti u bl-attitudni biex infissru l-kriżi li din it-traġedja umana fuq il-pajjiżi nvoluti kif ukoll fuq id-dinjità ta' l-emigranti.

Dawn iż-żewġ ġrajjiet fihom infushom, għandhom ikunu aktar minn biżżejjed biex juru l-qagħda splussiva li ninsabu fiha.

Din hija problema Ewropea, l-ebda pajjiż ma hu kapaċi jkampa ma din it-traġedja aħseb u ara pajjiż miniskulu bħal Malta li qed iġorr piż wisq aktar milli jiflaħ.

Ħlief għal xi inizzjattivi li ttieħdu dan l-aħħar mill-Kummissarju Frattini, l-Unjoni ma tantx trattat din il-kwistjoni bl-urġenza u bl-impenn li jixirqilha, kif ukoll bil-fondi u l-għajnuna loġistika meħtieġa.

Nistennew ukoll ir-reviżjoni tar-regolament ta' Dublin II.

L-Unjoni għamlet ftit u dak li wettqet għamlitu tard, meta wieħed jara li l-Unjoni ma tantx għamlet progress biex tindirizza l-immigrazzjoni llegali, wieħed jibda jiddubita kemm se taġixxi b'mod konkret dwar l-immigrazzjoni legali.

Apprezzajna li l-Presidenza Finlandiża għamlet l-immigrazzjoni prijorita'.

Nisperaw li mill-kliem ngħaddu għal fatti biex bħal ma qal il-President Barroso dalgħodu stess, inbidlu l-'gear' biex forsi fl-aħħar ngħaddu mir-riflessjoni għall-azzjoni ."

Simon BUSUTTIL (EPP-DE, MT) - " Sur Kummissarju, inti taf illi l-ġimgħa li għaddiet is-sitwazzjoni f'Malta bl-influss ta' immigranti rregolari, aggravat b'mod allarmanti.

F'dgħajsa waħda biss waslu 266 persuna.

S'issa, din is-sena diġa' waslu elf persuna u għadna fil-bidu tas-Sajf.

Jekk l-affarijiet jibqgħu sejrin hekk in-numru li waslu s-sena li għaddiet, li kienet diġa' sena rekord, jista' jirdoppja.

Inti taf Sur Kummissarju, li proporzjonalment elf persuna f'Malta huma daqs li kieku waslu mitejn elf fil-Ġermanja, diġa' fil-bidu tas-Sajf.

Din hija l-gravita' tas-sitwazzjoni.

Inti taf ukoll Sur Kummissarju, li l-immigranti mhux Malta jridu jaslu, imma fl-Ewropa Kontinentali.

Tant hu hekk, li biex tidħol din id-dgħajsa b'266 persuna, il-Forzi Armati ta' Malta kellhom siegħat sħaħ jippruvaw jikkonvinċuhom jidħlu Malta.

Jiġifieri, jaslu Malta għax jiġu salvati mill-Forzi Armati ta' Malta f'missjonijiet ta' salvataġġ, kif għandu jkun.

Dan hu li jfisser solidarjeta', kif semmejt tajjeb inti stess Sur Kummissarju, dan hu li Malta qed tfisser Solidarjeta', imma x'solidarjetà qiegħdha tintwera ma' Malta ?

Il-ġimgħa li għaddiet seħħet rewwixta, kif semma l-kollega tiegħi u erba' mitt immigrant ħarbu minn ċentru ta' detenzjoni f'dimostrazzjoni lejn l-uffiċċju tal-Prim Ministru Malti, biex jitolbu li jintbagħtu f'pajjiż ieħor Ewropew.

Quddiem din is-sitwazzjoni l-poplu Malti qed jistaqsi, x'qed tagħmel l-Unjoni Ewropea?

X'qed tistenna biex tiċċaqlaq ?

B'dispjaċir ngħid li minkejja li naf li inti personalment sensittiv ħafna għas-sitwazzjoni ta' Malta, s'issa l-Kummissjoni kellha aktar kliem milli azzjoni.

Ħafna pjani u ftit riżultati, u r-riżultati li qed nistennew b'urġenza huma tnejn.

It-trażżin immedjat ta' l-influss ta' immigranti u l-piż jinqasam bejn kulħadd b'mod aktar ġust. "

David CASA (EPP-ED, MT) - " Għaddew kważi diġa' tliet xhur minn mindu dan il-Parlament approva riżoluzzjoni importanti ferm.

Ir-riżoluzzjoni kienet telenka l-problemi li Malta qiegħdha taffaċċja minħabba l-immigrazzjoni llegali.

Riżoluzzjoni li kienet toffri soluzzjonijiet plawsibbli u din ir-riżoluzzjoni sfortunatament ġiet injorata kemm mill-Kummissjoni kif ukoll mill-Kunsill tal-Ministri.

Il-problema li għandna quddiemna llum hija ħafna iktar akuta u kritika minn dak in-nhar, sfortunatament l-isforzi tal-Kummissjoni s'issa kienu minimi ħafna u kważi mingħajr effett u ma nistgħux ngħidu li rajna xi passi pożittivi minn dak iż-żmien l'hawn.

Qiegħdin inħabbtu wiċċna ma żbarkamenti ta' klandestini kuljum.

Is-soluzzjoni m'hijiex li nibnu aktar ċentri ta' detenzjoni għaliex inkunu qiegħdin nirriduċu liċ-ċkejkna Malta f'ħabs enormi.

Irridu li l-Ewropa tiffaċċja r-responsabilitajiet tagħha, irridu li l-Kummissjoni tittratta lil kull pajjiż fuq il-meriti tiegħu u m'għandix dubju li minħabba ċ-ċokon tagħna, l-problema ta' Malta hija l-aktar waħda gravi u fi bżonn ta' aktar u immedjata attenzjoni.

Ġejna mwiegħda azzjoni konkreta iżda rrid ngħid illi ftit li xejn sar, pereżempju f'April inti wiegħedtna sorveljanza marittima fir-reġjun, illum ħadt pjaċir nisimgħek tgħid illi din il-kwistjoni ġiet riżolta, pero' minn meta, Sur Kummissarju, se jibdew dawn il-'patrols' madwar il-kosti tagħna fil-Mediterran?

Bil-konsegwenza, illi kif qalu il-kollega tiegħi Louis u l-kollega tiegħi Simon, dawn l-aħħar ġimagħtejn daħlu f'Malta aktar minn erba' mitt klandestin.

L-ekwivalenti ta' sittin elf fl-Italja, jew inkella ta' tmenin elf fil-Ġermanja.

U dan is-Sajf għadu jibda, aħseb u ara Sur Kummissarju la tispiċċa s-sena f'liema stadju qed inkunu ninsabu.

Illum smajtek tgħid bi pjani li ġew approvati għal Spanja li hu tajjeb, pero' Malta qed tgħid illi se tkun it-tieni fażi, meta se tibda t-tieni fażi, meta jkun tard wisq Sur Kummissarju?

Iva l-poplu Malti bir-raġun dan qed jarah kliem fieraħ, għaliex qed jgħid fejn hi s-solidarjeta li tant nitkellmu dwarha?

Kif nippretendu li dan il-piż enormi qed iġġorru Malta waħedha u meta se ngħaddu verament minn dan il-ħafna kliem sabiħ għall-fatti.

Il-poplu Malti huwa frustat u bir-raġun għaliex is-sitwazzjoni hija allarmanti.

Dan hu l-mument tal-verita'.

Dan hu l-mument li l-Kummissjoni u l-Kunsill għandhom jagħtu prova li pajjiżi żgħar bħal Malta mhux qiegħdin jiġu diskriminati mill-Unjoni Ewropea. "

Proċeduri: Konsultazzjoni / Inizjattiva Dibattitu: 05.07.06

20060628IPR09343 L-integrazzjoni ta' l-immigranti fl-Unjoni Ewropea [Lambrinidis] Proċedura ta' informazzjoni reċiproka fil-qasam ta' l-immigrazzjoni u ta' refuġju [Gaubert]


Beijing tilqa' lil Borrell "Irridu naħdmu flimkien," jgħid il-President tal-Parlament

Relazzjonijiet esterni

Il-President tal-P.E., Josep Borrell, se jżur iċ-Ċina fit-8-14 ta' Lulju

Din il-ġimgħa, Josep Borrell jinsab iċ-Ċina għall-ewwel żjara mill-President tal-Parlament fi 13-il sena.

Biż-żjara tiegħu, ikun qed jissodisfa waħda mill-prijoritajiet tal-mandat tiegħu.

Se jkun jista' jara b'għajnejh dak li huwa jsejjaħ "il-bidliet kbar iżda paradossali fiċ-Ċina".

Bejn it-8 u l-14 ta' Lulju, huwa skedat li jiltaqa' ma' l-uffiċjali anzjani tal-gvern, membri tal-Parlament Ċiniż (il-Kungress Nazzjonali Popolari), mexxejja ta' negozji u NGOs.

Iż-żjara se tieħdu Beijing, Shanghai u fil-belt kapitali tat-Tibet, Lhasa.

Iż-żjara f'Lhasa (fejn se jara x-xogħol ta' żvilupp appoġġjat mill-UE) se sseħħ wara biss ġimagħtejn li jkun iltaqa' mad-Dalai Lama fi Brussell.

Kif qal il-President Borrell; "Il-Parlament Ewropew dejjem kellu interess qawwi fit-Tibet u issa nixtieq nara r-realtà b'għajnejja".

Fuq livell aktar ġenerali qal li hu "jixtieq jitkellem mal-mexxejja Ċiniżi fuq l-opportunitajiet li jinħolqu minn relazzjoni msaħħa ma' l-UE".

Ir-Riżoluzzjonijiet tal-P.E. fuq iċ-Ċina – uħud ta' ħbiberija, uħud le

Ir-relazzjonijiet maċ-Ċina żammew lill-Parlament okkupat matul is-snin bl-adozzjoni ta' bosta riżoluzzjonijiet, bħat-titjib tal-kooperazzjoni fuq kwistjonijiet bħalma huma l-visas, il-WTO, it-teknoloġija u t-trasport marittimu.

Madankollu kien hemm uħud li kienu aktar kontraversjali, eżempju fuq it-Taiwan, it-Tibet, il-libertà tar-reliġjon u l-embargo mill-UE kontra ċ-Ċina fuq l-armi.

Il-Parlament neħħa dan l-embargo bil-kundizzjoni li jsir titjib fid-drittijiet tal-bniedem.

Il-PE ħeġġeġ lill-gvern Ċiniż biex iwieġeb għat-talbiet internazzjonali sabiex ikun hemm titjib fis-sitwazzjoni tad-drittijiet tal-bniedem u sabiex jiggarantixxi d-demokrazija u l-libertà ta' l-espressjoni.

Eżattament qabel telaq lejn Beijing, il-President Borrell ġie mistoqsi minn ġurnalista Ċiniż il-għala l-Parlament jidher li qed jadotta riżoluzzjonijiet "kontra" ċ-Ċina.

Huwa wieġeb li "ir-rispett tad-drittijiet tal-bniedem huwa valur importanti ferm għall-Ewropej u l-parlamentari jqajjmu kwistjonijiet li għandhom x'jaqsmu mad-drittijiet tal-bniedem fil-partijiet kollha tad-dinja, mhux biss fiċ-Ċina.

Ix-xahar li għadda, adottajna riżoluzzjoni qawwija li tinsisti fuq l-għeluq ta' Guatanamo."

Huwa żied li "personalment, ma nemminx li l-ksur tad-drittijiet ċivili jgħin biex jippromwovi l-istabbiltà jew soċjetà kuntenta".

Brussell, Beijing u r-riċipetti

Wara r-riforma ekonomika taċ-Ċina tas-snin tmenin, illum hija saħħa ekonomika globali u t-tieni l-akbar sieħeb kummerċjali ta' l-UE wara l-Istati Uniti.

Madankollu, dan l-aħħar kien hemm tensjonijiet fuq l-ammont ta' żraben u tessuti oħra irħas li daħlu fl-UE wara li tneħħew ir-restrizzjonijiet fuq l-importazzjoni – "il-gwerer tar-riċipetti" issemmew spiss fl-aħbarijiet fl-2005.

Mistoqsi dwar dan, il-President Borrell wieġeb li "l-isfidi li qegħda tiffaċċja ċ-Ċina globalizzata qegħdin jiġu ffaċċjati minn Ewropa globalizzata.

In-nuqqas ta' sigurtà tal-postijiet tax-xogħol, il-qawmien tal-populiżmu u ta' nazzjonaliżmu etniku u reliġjuż, l-isfida ta' żieda fl-immigrazzjoni għal ġewwa l-UE – dawn huma l-problemi ta' l-Ewropa".

Meta kien qed jalludi għal ċerti tensjonijiet, huwa qal li "m'hijiex xi ħaġa sorprendenti li l-biżgħat u n-nuqqas ta' sigurtà tan-nies jiġu pproġettati fuq setgħat esterni bħalma hija ċ-Ċina."

Huwa qal li huwa importanti li l-parlamentari nazzjonali jispjegaw il-problemi u jagħtu soluzzjonijiet.

Aktar tard din is-sena, id-Delegazzjoni tal-Parlament Ewropew għaċ-Ċina se torganizza l-laqgħa annwali tagħha mal-membri tal-Kungress Nazzjonali Popolari, ukoll f'Beijing.

U f'Settembru, il-Parlament se jivvota fuq rapport abbozzat minn Bas Belder, MPE dwar ir-relazzjonijiet bejn l-UE u ċ-Ċina.

Għalkemm din hija t-tieni żjara ta' Josep Borrell fiċ-Ċina, jista' jkun li n-nies ta' hemmek jgħarrfu wiċċu diġà.

Aktar kmieni din is-sena deher fuq it-televiżjoni sabiex jawguralhom is-sena t-tajba f'isem il-Parlament meta kienu qegħdin jiċċelebraw "Is-Sena tal-Kelb".

Skond it-tradizzjoni, it-trabi li jitwieldu f'din is-sena se jkunu nies leali u onesti.

20060706STO09675 Programm dettaljat taż-żjara tal-President Borrell Ir-relazzjonijiet bejn l-UE u ċ-Ċina Id-Delegazzjoni tal-P.E. fiċ-Ċina


Il-Parlament lill-kumpaniji ta' l-ajru: "Rażżnu l-emissjonijiet ta' CO2"

Il-makni ta' l-ajruplani - sors qawwi ta' emissjonijiet ta' CO2

Hekk kif il-kompetizzjoni tiżdied fost il-linji ta' l-ajru u l-biljetti ta' l-ajru bl-irħis isiru aktar u aktar komuni, il-ġimgħa li għaddiet l-MPE taw ħarsa lejn l-effetti ambjentali ta' l-industrija ta' l-avjazzjoni.

B'riżultat ta' dan il-Parlament adotta reżoluzzjoni li fiha jipproponi taħlita ta' miżuri li minn naħa waħda jistgħu jaffettwaw il-prezzijiet tat-titjiriet, waqt li min-naħa l-oħra jnaqqsu l-emissjonijiet ta' gassijiet serra fl-atmosfera.

L-ajruplani kummerċjali jtiru f'għoli ta' bejn 8 u 13-il km fejn huma jarmu gassijiet li jbiddlu l-atmosfera u jikkawżaw bidla fil-klima.

Aktar ma' ajruplan itir fil-għoli, aktar ikun diffiċli għas- CO 2 biex jitkisser fl-atmosfera.

L-emissjonijiet mill-ajruplani bħalissa huma biss 3% tat-total kollu fl-UE, iżda qed jiżdiedu b'pass imgħaġġel.

Jekk ma jittieħdu ebda miżuri sa l-2012 "iż-żieda f'emissjonijiet mill-avjazzjoni ser jinnewtralizzaw aktar minn kwart tat-tnaqqis meħtieġ skond il-mira ta' Kjoto ta' l-UE," tgħid Caroline Lucas, li hija MPE Ingliża tal-Partit tal-Ħodor u relatriċi.

Miżuri proposti

Din ir-reżoluzzjoni hija maħsuba biex tapplika r-regoli tas-sistema ta' negozjar ta' l-emissjonijiet fis-settur ta' l-avjazzjoni sabiex il-linji ta' l-ajru li jaqbżu l-limiti ta' l-emissjonijiet jkunu jistgħu jixtru krediti ta' emissjoni mingħand dawk li ma jilħqux il-limiti allokati lilhom.

Il-Parlament qed jitlob ukoll titjib fl-immaniġġjar tat-traffiku ta' l-ajru sabiex jiġi ffrankat il-fjuwil u jitnaqqsu l-emissjonijiet.

Jekk dan jiġi applikat fil-prattika, il-kumpaniji ta' l-ajru jkunu jistgħu jnaqqsu l-ħin ta' stennija tagħhom qabel it-tluq u l-ħin fl-ajru qabel l-inżul meta l-ajruport ikun okkupat.

L-MPE qed iħeġġu wkoll li tiġi mposta taxxa fuq il-fjuwil ta' l-ajruplani, u fuq titjiriet domestiċi u intra-Komunitarji sabiex jiġi żgurat illi mezzi oħra ta' trasport ikunu jistgħu jikkompetu b'mod ġust ma' l-ajruplani.

L-UE timmira lejn is-sema

Billi l-emissjonijiet ta' l-ajruplani m'humiex koperti la mill-Protokoll ta' Kjoto u lanqas minn regoli internazzjonali oħrajn dwar il-bidla fil-klima, l-inizzjattiva appoġġata mill-Parlament ser tpoġġi lill-UE fuq quddiem nett fil-ġlieda kontra l-bidla fil-klima.

L-effetti ser ikunu sinifikanti anki jekk ir-regoli japplikaw biss għall-Unjoni, billi l-UE hija responsabbli għal madwar nofs l-emissjonijiet ta' C O 2 mit-trasport internazzjonali bl-ajru fid-dinja kollha.

Għalkemm ir-rapport ma joħloqx rabta legali, il-Kummissjoni għandha tikkunsidrah meta tkun qed tħejji l-proposta leġiżlattiva billi din trid tiġi approvata kemm mill-Parlament kif ukoll mill-25 Stat Membru ta' l-UE.

20060711STO09743 Riżoluzzjoni tal-Parlament Ewropew dwar it-tnaqqis ta' l-impatt ta' l-avjazzjoni fuq il-bidla fil-klima Tnaqqis ta' l-impatt ta' l-avjazzjoni ċivili fuq il-bidla fil-klima


Titħajjar issib xogħol għas-sajf f'pajjiż ieħor?

Politika tax-xogħol

Xogħolijiet għas-sajf 2006 – l-ewwel esperjenza ta' mobilità

Qatt ħsibt li tmur taħdem barra għas-sajf bħala gwardja ta' salvataġġ jew għalliem tal-lingwa jew f'lukanda bħala wejter, receptionist jew forsi kok?

Dan jista' jkun mod tajjeb biex titgħallem lingwa barranija, tagħmel ħbieb minn pajjiżi differenti u iva, forsi taqla' xi flus…… Jekk dan jinstema' interessanti għalik, għandek iżżur websajt li qed telenka varjetà kbira ta' xogħolijiet għas-sajf.

Il-websajt tax-xogħolijiet għas-sajf hija inizzjattiva pożittiva fis-sena Ewropea għall-Mobilità tal-Ħaddiema.

Hija strument eċċellenti li joffri liż-żgħażagħ l-opportunità li jakkwistaw l-ewwel esperjenza professjonali tagħhom u jsiru jafu x'jiġifieri li jaħdmu f'pajjiż ieħor.

Tista' tfittex xogħolijiet bl-Ingliż, bil-Ġermaniż, bil-Franċiż, bl-Ispanjol u bit-Taljan.

Il-websajt jeżisti bis-saħħa ta' kooperazzjoni konġunta bejn l-Aġenzija ta' l-Impjieg Nazzjonali u n-Netwerk ta' Informazzjoni għaż-Żgħażagħ fi Franza.

Il-Mobilità – xi bidliet reċenti

Spanja, il-Portugall, il-Greċja u l-Finlandja, li huma fost id-destinazzjonijiet tipiċi għal xogħolijiet tas-sajf, fetħu s-swieq tax-xogħol tagħhom fl-1 ta' Mejju 2006 għal ċittadini mill-UE kollha.

B'hekk huma segwew lill-Ingilterra, l-Irlanda u l-Iżvezja li fetħu s-swieq tax-xogħol tagħhom għaċ-ċittadini kollha ta' l-UE fl-1 ta' Mejju 2004.

Il-pajjiżi l-oħrajn ta' l-UE (li kienu Stati Membri qabel l-1 ta' Mejju 2004) żammew restrizzjonijiet għall-ħaddiema mit-8 pajjiżi taċ-Ċentru u l-Lvant ta' l-Ewropa li daħlu fl-UE fl-1 ta' Mejju.

F'dawk it-8 pajjiżi jeżistu restrizzjonijiet reċiproċi għas-suq tax-xogħol biss fl-Ungerija u l-Polonja.

U fl-aħħar, wara s-sajf…

Jekk għoġbitek l-esperjenza li taħdem f'pajjiż ieħor f'ambjent multilingwu u multikulturali, u jekk tixtieq issir taf aktar dwar kif isiru l-liġijiet Ewropej, allura apprentistat mal-Parlament Ewropew jista' jkun mod interessanti biex tkompli l-esperjenza tiegħek ta' xogħol internazzjonali.

Il-perjodu għall-applikazzjonijiet għal apprentistat bi ħlas għal 5 xhur mill-1 ta' Marzu 2007 jiftaħ fil-15 ta' Awissu u jagħlaq fil-15 ta' Ottubru.

Nawgurawlek ix-xorti t-tajba!

20060712STO09817 Postijiet tax-xogħol battala għas-sajf f'pajjiżi oħrajn Moviment aktar ħieles fl-Unjoni Ewropea, iżda jibqgħu xi restrizzjonijiet L-UE qed timmira biex tħeġġeġ lill-ħaddiema biex imorru minn pajjiż għall-ieħor Apprentistati fi ħdan il-Parlament Ewropew


Sena deċiżiva għar-relazzjonijiet bejn ir-Russja u l-UE

Relazzjonijiet esterni

Lejliet is-summit tal-G8 f'St. Petersburg, ta' min jeżamina r-relazzjonijiet futuri bejn l-UE u r-Russja.

Dan l-aħħar, grupp ta' ħidma tal-Kumitat dwar il-Kooperazzjoni Parlamentari UE-Russja iltaqa' f'Moska u f'Riga.

Fis-Summit ta' Sochi, l-awtoritajiet Russi u ta' l-UE iffirmaw ftehim dwar it-Tħaffif biex tinkiseb Visa u dwar l-Ammissjoni mill-ġdid, u dalwaqt se jiġi nnegozjat Ftehim ġdid dwar is-Sħubija u l-Kooperazzjoni bejn l-UE u r-Russja.

Bla ebda dubju l-2006 hija sena deċiżiva għall-futur tar-relazzjonijiet bejn l-UE u r-Russja.

Ir-Russja qegħda tippresjedi l-G8 għall-ewwel darba u tpoġġi bħala prijorità tagħha s-sigurtà ta' l-enerġija, il-kura tas-saħħa u l-edukazzjoni.

Ir-Russja hija sieħeb strateġiku ta' l-UE b'25 pajjiż, u taqsam magħha interessi u sfidi komuni.

Iż-żewġ naħat huma interessati fl-istabbilità, fl-effiċjenza ta' l-enerġija u aktar kompetittività filwaqt li jiffaċjaw theddid simili tal-kriminalità, traffikar, migrazzjoni u terroriżmu.

Madankollu, fil-futur jista jkun hemm pressjoni fuq din il-kooperazzjoni minħabba li l-opinjonijiet dwar id-drittijiet tal-bniedem u dwar kwistjonijiet ta' l-ekonomija tas-suq mhux dejjem jaqblu.

Fir-riżoluzzjoni tiegħu fuq ir-Rapport Annwali ta' l-2005 dwar id-Drittijiet tal-Bniedem fid-Dinja, il-Parlament Ewropew laqa' l-bidu ta' konsultazzjonijiet dwar id-drittijiet tal-bniedem bejn l-UE u r-Russja u wera t-tama li dawn il-konsultazzjonijiet jiżviluppaw fi "Dialogu ċar u ġenwin bejn l-UE u r-Russja dwar id-Drittijiet tal-Bniedem".

Madankollu hemm tħassib dwar il-leġiżlazzjoni tar-Russja dwar l-NGOs u "qtil ekstraġudizzjarju, għejbien u tortura taħt kustodja fiċ-Ċeċnija" huma ikkritikati.

Kwistjonijiet ta' tensjoni fil-politika barranija huma ħafna u jinkludu l-Belarus, l-Iran, konflitti mhux solvuti f'żoni li jmissu mar-Russja u ftehim ma' l-Estonja u mal-Latvja.

Interessi koġunti – perċezzjonijiet differenti

Aktar minn kwart taż-żejt u tal-gass ta' l-UE ġej mir-Russja.

Ir-Russja hija kemm fornitur prinċipali ta' prodotti ta' l-enerġija, kif ukoll suq għal prodotti u servizzi ta' l-UE.

"Ir-Russja tiddependi ħafna fuq l-UE, kif l-UE tiddependi fuq ir-Russja", qalet il-MPE Liberali Daniża Anne Jensen.

Ir-Russja għadha ma rratifikatx it-Trattat tal-Karta dwar l-Enerġija.

Il-MPE jiddispjaċijhom li ma ntlaħaqx ftehim fuq l-enerġija fl-aħħar Summit bejn l-UE u r-Russja, minħabba li n-nuqqas ta' eżistenza ta' regoli għall-kummerċ ta' l-enerġija jħalli lill-UE vulnerabbli.

Il-MPE Komunist Ċek Vladimír Remek jaħseb illi hemm wisq nies li jiddependu fuq din il-kwistjoni u għalhekk huma meħtieġa relazzjonijiet stabbli u pragmatiċi mar-Russja.

Is-Summit tal-G8 – mistennija ftit deċiżjonijiet sostanzjali

"Sfortunatament ma nemminx li s-summit li jmiss tal-G8 se jwassal għal deċiżjonijiet konkreti.

Is-Sur Putin żgur li se juża l-presidenza Russa bħala eżerċizzju ta' PR", tgħid is-Sinjura Jensen.

Hija taħseb li l-G8 "tilef ħafna mill-koerenza ideoloġika tiegħu minn mindu ssieħbet ir-Russja", u dan jagħmel id-deċiżjonijiet aktar diffiċli.

Madankollu hija tassumi li l-perspettivi tas-sħubija fil-WTO iġegħlu lir-Russja tiffirma l-Karta dwar l-Enerġija.

Lanqas is-Sur Remek ma jistenna żviluppi kbar f'dan il-forum fejn hemm kompetizzjoni fl-interessi nazzjonali, iżda jittama li jkun definit il-qafas għal relazzjonijiet futuri dwar l-enerġija.

Il-MPE Konservattiv Litwan Vytautas Landsbergis huwa inkwetat li s-Summit tal-G8 itejjeb id-dehra tar-Russja mingħajr ma jittieħdu passi konkreti sabiex tiżdied il-kredibilità tagħha.

Qal li: "L-għażla tal-prijoritajiet tar-Russja ma tinkludix opportunità sabiex jiġu solvuti kwistjonijiet ta' importanza kbira."

Skond is-Sur Landsbergis, il-G8 huwa wisq ippolarizzat, u dan ma jagħmlux "korp li jsolvi l-problema iżda korp li jiddenunċja problema".

Skond il-MPE, il-problemi interni ta' l-UE qegħdin jikkumplikaw ir-relazzjoni mar-Russja.

Huma jisħqu li unità akbar issaħħaħ ir-relazzjoni.

"Jekk nitkellmu b'vuċi waħda, il-kritika tagħna tkun tiswa aktar u r-Russja ma tkunx tista' tibqa' tagħmel pressjoni fuq pajjiżi waħidhom mingħajr ma tħoss ir-reazzjoni ta' l-Unjoni kollha", issostni s-Sinjura Jensen.

Hija tikkonkludi li: "Neħtieġu politika komuni mar-Russja".

20060714STO09874 Il-Presidenza tal-G8 tal-Federazzjoni Russa Delegazzjoni tal-PE dwar il-Kumitat għall-Kooperazzjoni Parlamentari bejn l-UE u r-Russja Riżoluzzjoni tal-Parlament Ewropew dwar is-Summit bejn l-UE u r-Russja li sar f'Sochi fil-25 ta' Mejju 2006 Rapport Annwali ta' l-2005 dwar id-Drittijiet tal-Bniedem fid-Dinja u l-politika ta' l-UE fuq din il-kwistjoni Il-Presidenza Russa tal-Kunsill ta' l-Ewropa (Il-Kumitat tal-Ministri)


L-MPE favur il-libertà ta' l-Internet

Drittijiet taċ-ċittadini

Il-liberta' ta' l-esspressjoni fuq l-internet ma tridx tiġi mxekkla

"Il-ġlieda għal-libertà ta' l-espressjoni llum il-ġurnata mxiet onlajn", il-P.E. josserva f'reżoluzzjoni adottata matul is-sessjoni plenarja ta' Lulju.

Fil-kuntest tal-metodi ta' kontroll ta' l-internet li qed isiru dejjem aktar estensivi u n-numru dejjem akbar ta' dissidenti li jużaw l-internet biex jesprimu ruħhom, il-P.E. sejjaħ lill-UE biex tistabbilixxi kodiċi ta' mġieba biex trażżan lin-negozji tal-punent li jgħinu biex tiġi ċċensurata l-internet f'pajjiżi ripressivi.

L-Istati Uniti diġà qed tħejji miżuri ta' simili.

Il-Parlament osserva li l-internet sar l-aktar mezz importanti ta' espressjoni għad-dissidenti politiċi, dawk li jiddefendu d-drittijiet tal-bniedem u ġurnalisti indipendenti fid-dinja kollha.

Fl-istess ħin, il-gvernijiet awtoritarji qed jużaw dejjem aktar teknoloġiji sofistikati ta' għarbiel u sorveljanza – li spiss tkun ikkreata minn kumpaniji mill-punent.

Il-Gvern Ċiniż saħansitra kkonvinċa lil kumpaniji bħal Yahoo, Google u Microsoft biex jiffaċilitaw iċ-ċensura tas-servizzi tagħhom fis-suq intern Ċiniż.

Skond l-organizzazzjonijiet tad-drittijiet tal-bniedem, il-biċċa l-kbira tad-dawn id-'ċiber-dissidenti' miżmuma l-ħabs jinsabu fiċ-Ċina – li hija l-akbar għadu tal-libertà ta' espressjoni onlajn.

Dawn jinkludu, flimkien mal-blogger Ċiniż u direttur ta' films dokumentarji Hao Wu, il-ġurnalist Shi Tao u d-dissident Yang Zili.

Il-Parlament, li huwa konvint illi l-libertà ta' l-espressjoni hija indikazzjoni importanti ta' jekk soċjetà hijiex demokratika u miftuħa, jikkundanna b'mod qawwi ir-restrizzjonijiet fuq il-kontenut ta' l-Internet, ħlief għal dawk kontra attivitajiet illegali, kif ukoll l-intimidazzjoni u l-arrest ta' dawk li jużaw l-Internet.

Huwa jsejjaħ lill-UE biex tieħu passi konkreti sabiex tippromwovi l-libertà ta' espressjoni fuq il-web u biex tgħin sabiex jinħelsu persuni li jużaw l-internet li ntefgħu l-ħabs.

Matul iż-żjara tiegħu fiċ-Ċina l-ġimgħa li għaddiet, il-President tal-PE Josep Borrell esprima sodisfazzjoni dwar il-ħelsien taċ-'ċiber-dissident' Hao Wu – ġimgħa wara li l-Parlament adotta reżoluzzjoni li kienet tirreferi għall-każ tiegħu.

"Għad fadal ħafna xi jsir u jiena espremejt it-tħassib tal-Parlament dwar restrizzjonijiet li għad fadal dwar il-libertà ta' espressjoni" qal il-President fi stqarrija fit-tmiem taż-żjara tiegħu.

20060718STO09901 Riżoluzzjoni tal-Parlament Ewropew dwar il-libertà ta' espressjoni fuq l-Internet, 6 ta' Lulju 2006 Stqarrija mill-President Borrell, żjara fiċ-Ċina, 14 ta' Lulju Sit tar-Reporters Without Borders (Ġurnalisti Mingħajr Fruntjieri)


Immigrazzjoni illegali: meħtieġa "relazzjoni mill-qrib"

Immigrazzjoni

L-Afrika u l-UE lejn "relazzjoni mill-qrib" ?

Eluf ta' immigranti jirriskjaw ħajjithom kull sena biex jidħlu fl-Unjoni Ewropea – ħafna ma jilħqux id-destinazzjoni tagħhom ħajjin.

Ilkoll jiġu bit-tama li jkollhom ħajja aħjar.

Is-sejbien ta' l-aħjar modi kif jiġu indirizzati l-kwistjonijiet li jqumu minħabba l-immigrazzjoni huwa ta' ħsieb ewlieni għall-Parlament Ewropew u għall-UE.

Din kienet ukoll it-tema ta' konferenza ministerjali Afrikana fuq l-immigrazzjoni u l-iżvilupp f'Rabat, il-belt kapitali tal-Marokk.

Is-sitwazzjoni akuta ta' influss qawwi ta' immigranti li qegħdin jipprovaw jidħlu fl-Ewropa qegħda tikkrea bżonn li tittieħed azzjoni urġenti, u dan bi prijorità.

Għalhekk Franza, Spanja u l-Marokk ħadu l-inizjattiva sabiex jorganizzaw il-konferenza ta' Rabat bejn l-10-11 ta' Lulju, okkażjoni li laqqgħet flimkien 57 pajjiż miż-żewġt ixtut tal-Mediterran.

"Għall-ewwel darba, pajjiżi ta' l-immigrazzjoni, pajjiżi ta' transitu u pajjiżi ta' destinazzjoni ltaqgħu flimkien biex jiddiskutu l-problema u jeżaminaw miżuri komuni li jistgħu jittieħdu", qal il-MPE Liberali Franċiż Jean Marie Cavada li pparteċipa fil-konferenza.

Is-Sur Cavada jippresiedi l-Kumitat għall-Libertajiet Ċivili tal-Parlament fejn l-immigrazzjoni u l-asil huma wħud mill-aktar kwistjonijiet urġenti.

Hu żid jgħid li "għall-ewwel darba mis-summit ta' Tampere fl-1999, l-UE qed tammetti li l-problemi marbuta ma' l-immigrazzjoni joħorġu prinċipalment minn politika ta' żvilupp ekonomiku mhux xierqa fil-pajjiżi ta' l-immigrazzjoni.

Iżda hekk kif għandna niġġieldu l-immigrazzjoni illegali, għadu wkoll essenzjali li noffru lill-immigranti legali l-appoġġ meħtieġ għall-integrazzjoni li jeħtieġu."

Il-konferenza approvat Pjan ta' Azzjoni bi 62 punt li jintroduċi "relazzjoni mill-qrib" bejn l-Ewropa u l-Affrika li ġie ffirmat mill-Kummissarju għall-Ġustizzja ta' l-UE Franco Frattini f'isem l-eżekuttiv ta' l-UE.

Il-pjan jenfasizza l-bżonn ta' aktar azzjonijiet li jippromwovu l-iżvilupp fil-pajjiżi Affrikani, li jinkludu l-użu ta' fondi ġodda sabiex jgħinu immigranti legali fl-Ewropa li jridu jinvestu fi proġetti ibbażati fuq il-pajjiżi ta' oriġini tagħhom.

Il-ġlieda kontra l-mafja li tittraffika l-immigranti illegali hija kwistjoni oħra importanti għall-pajjiżi firmatarji.

Madankollu, sabiex il-proċess ta' Rabat ikun ta' suċċess, huwa essenzjali li l-kliem jissarraf f'azzjoni.

F'dan is-sens il-Parlament Ewropew jistenna li l-proċess ta' Rabat jistabbilixxi kumitat li jissorvelja mill-qrib sabiex isegwi l-miżuri konkreti differenti.

Il-MPE jaraw is-sitwazzjoni fiċ-ċentri ta' detenzjoni

Dan l-aħħar, il-membri tal-Kumitat għal-Libertajiet Ċivili żaru ċ-ċentri fejn qed jinżammu l-immigranti fil-Gżejjer Kanarji (Spanja).

Aqra r-rapport taż-żjara tagħhom billi tikklikkja fuq l-link t'hawn isfel.

Dan isegwi spezzjonijiet oħra li saru f'Lampedusa (l-Italja), Ceuta u Melilla (bliet awtonomi Spanjoli fit-tramuntana ta' l-Afrika), Pariġi u Malta.

Wara dawn iż-żjarat, il-MPE Soċjalista Spanjol Manuel Medina Ortega insista li l-problema ta' l-immigrazzjoni illegali taffettwa lill-UE kollha, billi l-maġġoranza ta' l-immigranti jispiċċaw joqog ħ du fit-territorju ta' l-UE u għalhekk "din ma tistax titħalla f'idejn il-gvernijiet nazzjonali"

20060717STO09891 Kumitat għall-Libertajiet Ċivili, il-Ġustizzja u l-Intern Abbozz ta' rapport mid-Delegazzjoni tal-Kumitat LIBE fuq iż-Żjara f'Tenerife u f'Fuerteventura (ES) li ser jiġi adottat f'Settembru 2006 Il-Konferenza ta' Rabat ta' l-10-11 ta' Lulju Il-Kummissjoni Ewropea: Lejn politika ta' immigrazzjoni Ewropea


Is-sigurtà u d-difiża ta' l-Ewropa f'seklu ġdid u perikoluż

Sigurtà u difiża

Suldati ta' l-EUFOR fil-Bosnia-Ħerzegovina

L-impatt tal-globalizzazzjoni wera li l-kunflitti u l-instabbiltà jistgħu jiċċirkolaw liberament daqs il-kummerċ.

Waqt li t-theddida l-antika mill-USSR intfiet, tfaċċaw perikli ġodda għas-seklu 21.

It-terroriżmu, l-armi tal-qerda tal-massa, il-kunflitti reġjonali (fil-Lvant Nofsani u fl-Afrika) u l-instabbiltà ikkawżata minn stati falluti (bħall-Jugoslavja) huma dejjem preżenti.

F'seduta fit-13 ta' Lulju, il-MPE u esperti ddiskutew kif l-UE tiddefendi ruħha u tiggarantixxi s-sigurtà tagħha.

Is-seduta saret qabel rapport li bħalissa qiegħed jiġi abbozzat minn Karl von Wogau, MPE, president tas-sottokumitat tal-Parlament għas-sigurtà u d-difiża, fuq il-futur tal-politika l-ġdida ta' sigurtà u ta' difiża ta' l-Unjoni Ewropea (PESD).

Ara l-link taħt għal rapport sħiħ tas-seduta).

L-esperjenza fil-qasam: Mill-Bosnia sal-Kongo

Minn banda, il-politika Ewropea ta' sigurtà u ta' difiża hija realtà tanġibbli.

Fil-Bosnia-Ħerzegovina, forza militari ta' 7,000 truppa minn 33 nazzjon (22 mill-UE) qegħda tgħin fl-istabbilizzazzjoni u bini mill-ġdid tal-pajjiż wara gwerra ċivili.

Jipprovdu wkoll ambjent sigur għal missjoni tal-pulizija ta' l-UE li qegħda tħarreġ forza tal-pulizija Bosnijaka multi-etnika.

Matul il-ġimgħat li ġejjin, forza ta' l-UE ta' bosta mijiet ta' suldati sejra tiġi skjerata fir-Repubblika Demokratika tal-Kongo matul l-elezzjonijiet wara snin ta' gwerer.

Il-mandat tagħha huwa li tipprovdi ambjent sigur għall-elezzjonijiet - filwaqt li tipproteġi liċ-ċivili u lill-250 monitor ta' l-elezzjoni immexxija minn Philippe Morillon, MPE.

Dan isegwi l-għajnuna ta' l-UE u skjerament militari ta' emerġenza fl-2003 (Operazzjoni "Artemis") li stabbilizzat il-pajjiż.

Fl-2005, segwiet missjoni ta' taħriġ tal-pulizija.

"Id-Dmirijiet ta' Petersberg" – għajnuna umanitarja u ż-żamma tal-paċi fuq quddiem

Kombinazzjoni ta' qawwa militari b'saħħitha u qawwa politika u ekonomika ħafifa hija dak li l-UE l-aktar li tista' tippreżenta.

Fl-1999, fil-Kunsill Ewropew ta' Cologne, il-kapijiet tal-gvern ta' l-UE iddeċidew li l-Unjoni "għandu jkollha l-kapaċità li tieħu azzjoni b'mod awtonomu, appoġġjata b'forzi militari kredibbli…sabiex twieġeb għall-kriżijiet internazzjonali".

Id-data ta' għeluq għal tali tlestija ġiet stabbilita għall-2003.

Il-mira kienet forzi militari ta' 50,000-60,000 truppa mogħtija volontarjament minn membri ta' l-UE li kapaċi jindirizzaw id-dmirijiet relatati mal-ġestjoni ta' kriżi – jew "Id-Dmirijiet ta' Petersberg".

Dawn jinkludu xogħlijiet umanitarji u ta' salvataġġ, żamma tal-paċi u ġestjoni ta' kriżijiet, jekk ikun hemm bżonn permezz ta' forzi armati.

Fl-2003, il-Kunsill ikkonferma li l-UE laħqet "kapaċità operattiva fil-firxa kollha tad-dmirijiet ta' Petersberg".

F'termini prattiċi dan ifisser li l-UE, issa, tista' tiskjera truppi f'60 jum sa sena – għalkemm l-ammont ta' personal skjerat ikun jiddependi mill-Istati ta' l-UE.

F'dik is-sena, Javier Solana inħatar il-kap tal-politika barranija ta' l-UE jew "Rapperżentant Għoli".

Ir-rwol tiegħu huwa li jikkoordina bejn il-25 membru ta' l-UE u jirrapporta lura lill-Kunsill tal-Ministri fuq l-iżviluppi tal-politika barranija – nhar it-Tnejn informa lill-ministri ta' l-affarijiet barranin ta' l-UE fuq il-kriżi fil-Lebanon – wara li kien għadu kif ġie lura minn żjara lill-Prim Ministru Libaniż.

Din iż-żjara fissret ukoll li huwa kien l-ewwel mexxej internazzjonali li għamel dan.

Fl-2003 ikkontrolla l-abbozz ta' "L-Istrateġija Ewropea dwar is-Sigurtà" ( imlaqqma id-"Duttrina ta' Solana").

Tiddeskrivi t-theddid li qegħda tiffaċċja l-Ewropa: it-terroriżmu, it-tixrid ta' l-armi, il-kunflitt reġjonali, stati diżonesti, il-kriminalità u l-waqgħat ta' stati - u tħeġġeġ rispons unifikat mill-UE.

Il-Karta tan-Nazzjonijiet Uniti – "qafas fundamentali"

Il-multilateraliżmu huwa l-muftieħ għall-paċi u l-istabbiltà fid-duttrina ta' Solana: "ebda pajjiż waħdieni ma jista' jindirizza l-problemi kumplessi tal-lum waħdu".

L-azzjonijiet militari kollha ta' l-UE seħħew wara r-Riżoluzzjonijiet tan-Nazzjonijiet Uniti u l-"qafas fundamentali" tal-Karta tan-NU huwa importanti ferm fid-dokument.

Jekk l-UE għandha tiżviluppa politika ta' difiża u ta' sigurtà, ir-relazzjoni tagħha man-NATO - u b'hekk ma' l-Istati Uniti, hija waħda kruċjali.

Il-ftehim ta' "Berlin +" fl-2003 (iffirmat mis-Sur Solana u mis-Segretarju Ġenerali tan-NATO ta' dak iż-żmien, Lord Robertson) iddeskriva l-mod ta' kooperazzjoni bejn iż-żewġ organizzazzjonijiet – u ippermetta lill-UE tidħol fil-ħila ta' l-ippjanar u l-assi loġistiċi tan-NATO.

Illum, it-tnejn qegħdin jaħdmu id f'id fl-Afganistan.

20060719STO09917 Stqarrija Stampa: Seduta fuq il-Politika Ewropea ta' Sigurtà u ta' Difiża Operazzjonijiet tal-proġett sa mill-2003 Sit dwar l-operazzjonijiet tal-PESD sa mill-2003 Is-sottokumitat tal-Parlament għas-Sigurtà u d-Difiża Il-Kumitat tal-Parlament għall-Affarijiet Barranin


Il-kura tas-saħħa waqt btala

Saħħa pubblika

Ara li tieħu l-Kard ta' l-Assigurazzjoni tas-Saħħa Ewropea miegħek!

L-istaġun tal-btali beda!

Il-bagalji tiegħek diġà ppakjati, il-ġirien tiegħek diġa saqsejthom biex isaqqulek l-pjanti u jitimgħulek l-qattus u int għandek il-biljetti lesti.

Iżda ħsibt biex tieħu miegħek il-Kard ta' l-Assigurazzjoni tas-Saħħa Ewropea?

Saħħa mingħajr fruntieri

Il-moviment liberu fis-27 pajjiż ta' l-UE huwa wieħed mill-kisbiet ewlenin ta' l-Unjoni Ewropea.

Iċ-ċittadini ta' l-UE għandhom id-dritt jivjaġġaw mingħajr restrizzjonijiet.

Sabiex ikunu jistgħu japprofittaw minn din il-libertà, iċ-ċittadini jeħtieġu wkoll rimborż sempliċi tal-kura tas-saħħa meħtieġa li huma jirċievu barra.

Għaldaqstant, l-UE adottat leġislazzjoni għall-ħruġ ta' Kard waħda ta' l-Assigurazzjoni tas-Saħħa Ewropea (EHIC) li tissostitwixxi l-formoli differenti (b'mod partikolari dik magħrufa sew, l-E 111) li kienu jintużaw qabel.

Il-Parlament kien ħerqan li l-kard tiġi introdotta minnufih u għalhekk il-MPE adottaw xi ftit emendi biss.

Sempliċiment talbu lill-membri ta' l-UE sabiex jiżguraw li l-individwi konċernati jiġu informati bid-drittijiet u l-obbligi tagħhom.

L-EHIC inħarġet fl-1 ta' Jannar 2006, din inħarġet u hija rikonoxxuta fl-Istati Membri ta' l-UE kollha kif ukoll fl-Iżlanda, fil-Liechtenstein, fin-Norveġja u fl-Iżvizzera.

L-EHIC: xi tagħrif prattiku L-EHIC tagħmilha aktar faċli li tikseb aċċess għal trattament mediku li tkun teħtieġ meta tkun temporanjament fi Stat Membru ieħor (per eżempju tabib, spiżerija jew ċentru tas-saħħa).

It-trattament jingħata skond ir-regoli tal-pajjiż li tkun qed iżżur, u l-ispejjeż imġarrba jiġu rimborżati skond l-iskali tat-tariffi applikati f'dak il-pajjiż.

L-EHIC tkopri biss il-kura medika li ssir medikament meħtieġa matul iż-żjara f'pajjiż ieħor ta' l-UE.

Għalhekk, bħala prinċipju, il-kard ma tinħariġx sabiex wieħed ifittex apposta trattament mediku fi Stat Membru ieħor.

Tista' tagħmel biss użu mill-EHIC jekk tmur għand fornitur tal-kura tas-saħħa kopert bl-iskema ta' l-assigurazzjoni tas-saħħa li hemm provdut għaliha fl-Istat ospitu.

Jekk inti assigurat/a jew kopert/a b'sistema tas-sigurtà soċjali statutorja f'pajjiż ta' l-UE, inti intitolat/a għall-EHIC.

Kull Membru huwa responsabbli għall-produzzjoni u d-distribuzzjoni ta' l-EHIC fit-territorju tiegħu.

Sabiex titlob il-kard, għandek tikkuntattja lill-istituzzjoni tas-saħħa tiegħek.

Għal aktar informazzjoni, ikklikkja fuq il-link tal-website ta' l-EHIC.

Għalhekk ħu miegħek l-EHIC tiegħek jew ċertifikat sostitut proviżorju meta tkun qed tivjaġġa.

Iżda ipprova li ma tiġix bżonnha!

Il-produzzjoni u d-distribuzzjoni tal-Kard ta' l-Assigurazzjoni tas-Saħħa Ewropea isiru esklussivament mill-awtoritajiet ta' l-Istati Membri ta' l-UE.

Għalhekk, it-tagħrif f'dan l-artiklu huwa mogħti biss bħala gwida bil-għan li jgħin lill-qarrej isib it-tagħrif.

20060720STO09924 Dawl aħdar għall-kard ta' l-assigurazzjoni tas-saħħa Ewropea Is-sit tal-Kummissjoni: Il-Kard ta' l-Assigurazzjoni tas-Saħħa Ewropea Kura tas-saħħa: ħu l-kura tiegħek fi kwalunwke Stat Ewropew


Ir-"Rapporteur" – il-persuna li tippreżenta rapporti lill-Parlament

Istituzzjonijiet

Matul is-seduti plenarji ta' kull xahar l-MPE jippreżentaw rapporti li jkunu ġew adottati minn xi wieħed mill-kumitati tal-Parlament.

Dawn ir-rapporti ikun fihom proposti għal riżoluzzjonijiet jew emendi leġiżlattivi li dwarhom ikun irid jittieħed vot mill-Parlament kollu.

Huma magħrufa bl-ismijiet personali ta' l-MPE li jħejjuhom u jippreżentawhom, eż. "ir-rapport Spinelli".

Dan ir-rwol huwa ferm importanti fi ħdan il-Parlament.

Il-MPE li jabbozzaw ir-rapporti huma magħrufa bħala "rapporteurs".

Ir- rapporteurs huma relaturi eletti mill-MPE sħabhom meta xi wieħed mill-kumitati tal-Parlament jiġi assenjat biex jabbozza rapport dwar proposta leġiżlattiva, xi dokument ieħor mill-Kummissjoni Ewropea jew xi suġġett partikolari.

Ir-rwol ewlieni tar-rapporteur huwa li janalizza l-proġett, jikkonsulta ma' l-ispeċjalisti fil-qasam partikolari u ma' dawk li jistgħu jiġu milquta, jiddiskuti ma' membri oħrajn fi ħdan il-kumitat u jirrakkomanda l-"linja" politika li għandha tiġi segwita.

Dawn il-konsiderazzjonijiet kollha jidħlu fir-rapport li huma jissottomettu lill-Kumitat.

Pass wara pass – mill-Kumitat sal-Plenarja

Ir- rapporteur jirċievi għajnuna prattika mill-personal tal-kumitat u fir-rigward ta' kwistjonijiet ferm tekniċi jista' jirċievi għajnuna minn esperti esterni u esperti minn istituzzjonijiet oħrajn ta' l-UE.

L-ewwel jiġi mħejji dokument ta' ħidma sabiex jiġi diskuss fil-kumitat.

Għall-kwistjonijiet l-aktar importanti jiġu organizzati seduti pubbliċi bil-parteċipazzjoni ta' speċjalisti sabiex isir skambju ta' opinjonijiet mal-membri ta' kumitat wieħed tal-PE jew aktar.

Fuq il-bażi tar-riżultati tad-dibattiti, jiġi mħejji abbozz ta' rapport li jiġi diskuss u emendat sakemm ikun lest għal seduta plenarja.

Matul dan il-proċess, rapport jista' jinbidel totalment u r- rapporteur jista' b'hekk jiddeċiedi li jirriżenja mill-kariga u jiġi sostitwit minn membru ieħor tal-kumitat.

Ir-rapport adottat mill-kumitat ikun jinkludi dikjarazzjoni ta' spjegazzjoni, mozzjoni għal riżoluzzjoni u emendi.

Fis-sessjoni plenarja, jiġu diskussi u emendati biss ir-riżoluzzjonijiet u l-emendi.

Kif jintgħażlu r-rapporteurs?

L-elezzjoni ta' rapporteur normalment issir permezz ta' sistema sofistikata ta' punti.

Is-seba' gruppi politiċi fi ħdan il-Parlament, li jirċievu numru ta' punti skond id-daqs tagħhom, jagħmlu offerti għal rapport bħal f'irkant.

Dab huwa aktar faċli u normalment jiswa inqas punti jekk jiġi propost espert rikonoxxut fil-qasam tal-leġiżlazzjoni proposta.

Huwa possibbli wkoll li jintlaħaq ftehim mal-gruppi l-oħrajn dwar rapporti futuri u, f'każijiet speċjali ħafna, jista' jiġi aċċettat li jinħatru co-rapporteurs għal rapport.

Għal rapporti li jsiru spiss fuq bażi regolari, bħar-rapport annwali dwar il-baġit ta' l-UE, teżisti sistema ta' rotazzjoni.

20060725STO09938 L-aħħar rapporti Regoli ta' proċedura


Qari għas-sajf: il-baġit ta' l-UE

Baġit

Qari għas-sajf - il-baġit ta' l-UE

Il-biċċa l-kbira ta' l-MPE u l-personal tal-Parlament iqattgħu parti kbira minn Awissu d-dar jew fid-destinazzjoni ta' btala favorita tagħhom.

Il-kurituri u l-kmamar tal-laqgħat tal-Parlament, li normalment ikunu miżgħuda bl-attività, jisfgħu kważi għal kollox baħħ.

Madankollu, xi ftit nies jibqgħu għassa jew jieħdu x-xogħol magħhom.

Dan huwa partikolarment il-każ għal dawk kollha involuti fl-abbozzar tal-baġit ta' l-UE, li ser ikun fih aktar minn 1800 paġna b'aktar minn 1500 linja ta' estimi.

Biex jiġi adottat fil-ħin, jeħtieġ ammont kbir ta' xogħol fil-ġimgħat tas-sajf.

Il-proċedura tal-baġit tibda malli l-Kummissjoni Ewropea tadotta proposta tal-baġit jew "Abbozz ta' Baġit Preliminarju".

Fit-3 ta' Mejju 2006, il-Kummissjoni adottat proposta għal baġit totali ta' €116.4 biljun għall-2007, ekwivalenti għal 0.99% tad-dħul gross nazzjonali ta' l-UE.

Il-Kunsill naqqas il-proposta tal-Kummissjoni għall-baġit għall-2007

Din il-proposta tal-baġit tista' tiġi mill-Kunsill flimkien mal-Parlament Ewropew f'żewġ seduti ta' qari li jsiru bejn Lulju u Diċembru u jinvolvu diversi sessjonijiet ta' negozjati bejn l-istituzzjonijiet.

Fl-14 ta' Lulju, meta sar l-ewwel qari tal-Kunsill, il-ministri tal-finanzi ta' l-UE ddeċidew li jnaqqsu n-numru ta' linji ta' estimi, b'mod partikolari dwar ir-reklutaġġ ta' personal.

Il-ballun issa jinsab f'saqajn il-Parlament biex jagħmel l-ewwel qari tiegħu.

Il-PE huwa ppreparat sew : sat-tmiem ta' April kien diġà identifika għadd ta' oqsma li xtaq jagħti prijorità, fuq il-bażi tar-rapport tar-rapporteur għall-baġit James Elles (PPE – DE, Renju Unit).

F'Lulju, il-kumitati speċjalizzati tal-Parlament bdew jeżaminaw il-linji ta' l-estimi fi ħdan l-oqsma politiċi rispettivi tagħhom.

Fi ħdan kull kumitat, Membru wieħed huwa inkarigat biex jabbozza Opinjoni li tinkludi emendi biex tiżdied jew titnaqqas linja ta' estimi.

Il-Kumitati jħejju emendi għall-baġit f'Awissu

Sabiex l-Opinjonijiet tal-kumitat jiġu ppreżentati lill-Kumitat dwar il-Baġit sat-13 ta' Settembru, il-MPE jridu jressqu l-emendi tagħhom qabel it-tmiem ta' Awissu.

Il-gruppi politiċi jistgħu jissottomettu wkoll emendi iżda jistgħu jagħmlu hekk sa l-20 ta' Settembru.

Fil-frattemp, il-Kumitat dwar il-Baġit (bl-appoġġ tas-segretarjat tal-Parlament, konsulenti politiċi u assistenti) jipproċessa u janalizza l-eżitu ta' l-ewwel qari tal-Kunsill u kunflitti possibbli mal-prijoritajiet tal-Parlament.

Barraminnhekk, jiġu identifikati proġetti pilota għal linji politiċi ġodda li l-PE ikun jixtieq jintroduċi.

Malli jibdew jidħlu l-emendi, il-Kumitat dwar il-Baġit iwettaq simulazzjonijiet biex jivverifika l-emendi fil-konfront taż-żidiet massimi legali u limiti tal-baġit kif miftiehma mill-istituzzjonijiet kollha fi ħdan il-Qafas Finanzjarju Multi-Annwali.

B'hekk, malli l-Parlament jerġa' jirranka fl-aħħar ġimgħa ta' Awissu, kollox ikun f'postu u mħejji sew għal passi li jmiss : l-ewwel qari fi ħdan il-Kumitat tal-Baġit u l-intensità tal-plenarja ta' Ottubru, u wara matul ix-xhur tal-ħarifa in-negozjar mal-ministri tal-finanzi – meta kullħadd ikun tilef is-smurija li jkun ħa mix-xemx sajfija.

20060726STO09947 Riżoluzzjoni tal-Parlament dwar il-baġit għall-2007 Kumitat tal-PE għall-Baġit Websajt tal-Kummissjoni Ewropea dwar il-baġit ta' l-UE


Titjiriet mingħajr periklu u b'sigurtà għaċ-ċittadini kollha ta' l-UE

Il-vjaġġ it-tajjeb!

Ser titlaq għal vjaġġ u għandek il-biljett lest għaċ-check-in – iżda ma fadalx post fuq l-ajruplan jew, agħar minn hekk, m'hemmx titjira ta' kollegament u l-ħin huwa tard bil-lejl.

Hekk kif il-vjaġġi bl-ajru jsiru popolari, huwa tajjeb li tkun taf x'garanziji jagħti l-biljett tiegħek.

Il-Parlament Ewropew kien attiv ħafna fil-ħarsien tad-drittijiet tal-passiġġieri bl-ajru.

Hekk kif kull min imur fuq vaganza qed iħejji biex jitlaq jew diġà tar lejn il-post fejn ser iqatta' l-vaganzi tiegħu, aħna ser inħarsu lejn l-obbligi tal-linji ta' l-ajru.

L-UE ilha żmien twil tiġġieled biex tiżgura kompetizzjoni ġusta fil-qasam ta' l-avjazzjoni ċivili u protezzjoni adegwata għall-persuni li jivvjaġaw bl-ajru permezz ta' leġiżlazzjoni li tiffoka fuq is-sigurtà tat-titjiriet, l-aċċessibilità, id-drittijiet ġenerali u l-prezzijiet ġusti.

Qatt aktar "oqbra li jtiru"

Il-PE b'mod ġenerali u l-Kumitat Tekniku tiegħu b'mod partikolari kienu attivi fil-ħolqien ta' lista sewda tal-linji ta' l-ajru għall-UE kollha.

L-inċidenti fatali fis-swemmiet ta' l-UE wasslu biex t-tfassil ta' lista tal-linji ta' l-ajru li ma jilħqux l-istandards internazzjonali tas-sigurtà ssir prijorità.

Ftehim dwar il-lista sewda ntlaħaq bejn il-Parlament u l-Ministri ta' l-UE f'Diċembru 2005.

Il-lista ta' linji ta' l-ajru pprojbiti tiġi aġġornata regolarment mill-Kummissjoni Ewropea u l-aħħar darba kien f'April 2009, u jekk qed tippjana biex tivvjaġġa lejn postijiet aktar eżotiċi, fejn tkun lil hinn mill-protezzjoni ta' l-UE, ikun tajjeb li tagħtiha daqqa t'għajn.

Opportunitajiet indaqs għal kullħadd

L-UE saħħet id-drittijiet tal-passiġġieri li jivvjaġġaw bl-ajru li għandhom diżabilità.

F'Diċembru 2005, il-MPE għaddew leġiżlazzjoni fl-UE sabiex jittejbu d-drittijiet ta' persuni b'diżabilità u persuni b'inqas mobbiltà meta jivvjaġġaw bl-ajru.

Il-vjaġġaturi m'għandhomx jiġu rifjutati trasport minħabba d-diżabiltajiet tagħhom u għandhom jiġu offruti alternattiva aċċettabbli u mingħajr ħlas supplementari jekk dan it-trasport ma jkunx possibbli.

Dawn ir-regoli daħħlu fis-seħħ fl-Lulju 2008.

Id-drittijiet tiegħek

Il-passiġġieri ta' l-ajru għandhom aktar drittijiet f'każijiet fejn ma jitħallewx jitilgħu fuq l-ajruplan, jew titħassar it-titjira, jew ikun hemm dewmien, jew f'każ ta' telf ta' bagalji u inċidenti.

Il-linji ta' l-ajru huma obbligati li joffru għajnuna, akkomodazzjoni jew saħansitra kumpens finanzjarju.

Kull persuna li tiġi miċħuda d-drittijiet tagħha għandha minnufih tilmenta mal-linja ta' l-ajru li tħaddem it-titjira u eventwalment lil korp ta' l-infurzar nazzjonali rilevanti.

Jekk per eżempju t-titjira tiegħek tiġi kkanċellata jew tkun ibbukjata iktar milli suppost u inti ma titħallix titla' inti jkollok dritt għal kumpens ta' bejn 125 ewros u 600 ewros jiddependi fuq id-distanza tat-titjira u r-ritardjar ikkawżat mill-problemi.

Prezzijiet tat-trasport

Minn Novembru 2008 il-passiġġier jista' jkollu stampa ċara tal-prezz meta jkun qed jiċċekkja fuq internet, jew riklami etċ minħabba li regolament adottat mill-PE f'Lulju 2008 jobbliga lil-linji tal-ajri jinkludu t-taxxi u imposti oħra mal-prezz bażiku tal-biljett.

Il-Membri adottaw Direttiva li tistabbilixxi regoli komuni għal imposti tal-ajruporti sabiex ajruporti individwali ma jabbużawx minn pożizzjoni dominanti fuq is-suq.

Sigurtà fuq l-art kif ukoll fl-arja

Il-Parlament adotta regolament ġdid biex jassigura livell għoli ta' sigurtà fl-avjazzjoni madwar l-UE.

Hi tistabbilixxi regoli komuni, bħal skrining tal-passiġġieri, bagajli, kontroll tal-aċċess u tal-ajru.

Għall-ewwel darba, miżuri għal fuq it-titijriet stess bħal rigward l-aċċess għall-kabina tal-pilota, passiġġieri indixxiplinati u uffiċjali tas-sigurtà għal waqt it-titjira.

Il-Parlament saħaq li jekk jittellgħu dan it-tip ta' uffiċjali allura huma jridu jkunu segwew formazzjoni adattata.

20060727STO09976 Trasportaturi ta' l-ajru Ii huma pprojbiti milli joperaw fil-Komunità Drittijiet tal-passiġġieri bl-ajru Korpi ta' l-Infurzar Nazzjonali Proposta tal-Kummissjoni dwar regoli komuni għat-tħaddim ta' servizzi tat-trasport bl-ajru Riżoluzzjoni leġiżlattiva tal-PE dwar regoli komuni fil-qasam tas-sigurtà ta' l-avjazzjoni ċivili, 15 ta' Ġunju 2006 L-Aġenzija Ewropea dwar is-Sigurtà fl-Avjazzjoni


Direttiva dwar is-Servizzi, REACH, u l-Baġit ta' l-UE fuq l-aġenda tal-ħarifa tal-MPE

Istituzzjonijiet

Din il-ħarifa ser tkun waħda importanti għall-Parlament Ewropew

Wara sajf jaħraq, li waqtu l-mexxejja tal-gruppi politiċi tal-Parlament Ewropew talbu waqfien mill-ġlied fil-Libanu, il-MPE reġgħu lura għal ħarifa li jidher li politikament, se tkun daqstant taħraq.

Fost dawn "il-kwistjonijiet jaħarqu" hemm it-tieni qari tad-direttiva dwar is-Servizzi, il-pakkett "REACH" dwar ir-regolamentazzjoni ta' l-industrija tal-kimika, il-baġit ta' l-UE għall-2007 u l-adeżjoni tar-Rumanija u tal-Bulgarija ma' l-UE u l-progress tat-Turkija lejn l-adeżjoni ma' l-Unjoni.

Fl-aħħar ta' Lulju, il-Parlament sema' dak li kellhom xi jgħidu l-ministri ta' l-UE dwar il-bidliet tagħhom għall-proposta tad-direttiva dwar is-servizzi, li għandha l-għan illi żżid it-tkabbir ekonomiku u l-impjiegi billi tneħħi l-ostakoli għan-negozju tas-servizzi madwar l-UE.

Kienet diġà ħolqot kontroversja fejn xi wħud kellhom il-biżà illi setgħet tnaqqas l-importanza tal-"mudell soċjali Ewropew" tal-garanziji ta' sigurtà soċjali, u oħrajn qalu li l-emendi tal-Parlament setgħu idgħajfu l-effetti tal-leġiżlazzjoni.

Wara vot tal-PE aktar kmieni din is-sena, il-Kummissjoni irrevediet il-leġiżlazzjoni li fuqha vvota l-Kunsill f'Lulju.

Minħabba li l-Ministri laħqu ftehim dwar l-abbozz il-ġdid, jista' jkun illi d-direttiva dwar is-servizzi tkun konkluża sa l-aħħar tas-sena.

Diskussjonijiet iebsa 'il quddiem dwar REACH, Baġit

Jista' l-PE jasal għal konklużjoni fuq ir-reviżjoni tal-politika ta' l-UE dwar is-sustanzi kimiċi li ilha tiġi diskussa minn Ottubru ta' l-2003?

Huma mistennija taħdidiet iebsin dwar il-propsta għal sistema komprensiva għar-reġistrazzjoni, l-evalwazzjoni u l-awtorizzazzjoni tas-sostanzi kimiċi – REACH.

Ġew adottati xi emendi b'maġġoranza żgħira waqt l-ewwel qari fil-Parlament u dawn huma mistennija li jirċievu skrutinju akbar.

Il-baġit ta' l-2007 mistenni li jinvolvi ħafna negozjati fix-xhur li ġejjin.

Minħabba li ta' spiss jgħodd aktar minn 1800 paġna u 1500 linja baġitarja separata, dan jitlob ħafna xogħol sabiex jintlaħaq ftehim fiż-żmien meħtieġ u dawk involuti fih ħadmu fuqu matul is-sajf.

Il-Kumitat tal-Baġit ikollu negozjati intensi mal-Kummissjoni u mal-Kunsill minn qabel u jkollu jamministra ħafna emendi minn kumitati oħrajn, minn gruppi politiċi u minn MPE.

Is-Seba' Programm ta' Qafas għar-riċerka u l-iżvilupp teknoloġiku 2007-2013 qabeż l-ewwel ostaklu tiegħu fil-Parlament f'Ġunju wara dibattitu sħun dwar l-enerġija u r-riċerka fuq iċ-ċelloli staminali embrijoniċi.

Il-Kummissjoni irrevediet il-proposta tagħha sabiex tqis ħafna mis-suġġerimenti u mill-prijoritajiet tal-PE u l-ministri inkarigati mir-riċerka laħqu qbil politiku f'Lulju, u dan għandu jwassal biex il-programm ta' €54.6 biljun jirċievi l-approvazzjoni finali mill-Parlament u jibda jaħdem fis-sena d-dieħla.

Il-Ministri qablu mal-Parlament li għandhom jiġu stabbiliti kontrolli xjentifiċi u etiċi stretti fuq ir-riċerka taċ-ċelloli staminali.

Madankollu, l-MPE għandhom ħafna xogħol jistennihom sabiex il-programm jiġi approvat sa l-aħħar tas-sena.

Fuq l-aġenda: it-tamiet għall-UE tar-Rumanija u tal-Bulgarija

It-tamiet għall-UE tar-Rumanija u tal-Bulgarija jiffaċċjaw test kruċjali fix-xhur li ġejjin.

Fl-aħħar ta' Settembru, il-Kummissjoni se tirrapporta jekk għamlux biżżejjed xogħol sabiex jirriformaw is-sistema legali tagħhom u biex jiġġieldu l-korruzzjoni.

Il-MPE ser jiddibattu r-rapport meta dan jiġi ppubblikat.

Il-Parlament għadda riżoluzzjoni f'Ġunju li tappoġġja s-sħubija fI-UE jekk dawn il-pajjiżi jkomplu l-proċess tar-riforma.

Rapport pożittiv, approvat uffiċjalment mill-Ministri u mill-Parlament ifisser li ż-żewġ pajjiżi jissieħbu fl-UE fl-1 ta' Jannar, 2007.

Jekk jissieħbu, 35 u 28 MPE Rumen u Bulgaru rispettivament ikollhom siġġu fil-PE u dawn ikunu qed jirrappreżentaw 29.6 miljun ċittadin.

Il-progress tat-Turkija lejn l-adeżjoni fl-UE ser ikun diskuss mill-MPE fl-ewwel seduta Plenarja ta' Settembru.

20060828STO10115 Dibattitu dwar it-tkabbir


Is-Servizz tal-Protokoll ta' l-UE – missjoni impossibbli?

Istituzzjonijiet

M'hemmx wisq postijiet fid-dinja fejn issib daqstant mistiednin uffiċjali u viżitaturi fuq xogħol daqs kemm issib fil-Parlament Ewropew.

Il-PE spiss jilqa' kapijiet ta' stat matul is-sessjonijet plenarji tiegħu u s-swali tal-laqgħat u l-kurituri fi Strasburg u fi Brussell ikunu miżgħuda bi prim ministri, ministri, MP u diplomati mid-dinja kollha.

Dan kollu ma jkunx possibbli mingħajr is-Servizz tal-Protokoll professjonali u effiċjenti tal-PE.

Is-Servizz tal-Protokoll jgħin lill-President tal-Parlament Ewropew, il-MPE, is-Segretarjat Ġenerali u korpi oħrajn tal-Parlament fir-rigward ta' kwistjonijiet ta' protokoll, bħal fost oħrajn, żjarat uffiċjali minn kapijiet ta' l-istat li jindirizzaw il-plenarja jew żjarat ta' xogħol jew ta' korteżija u laqgħat ta' kumitati konġunti u delegazzjonijiet.

Is-Servizz jagħmel arranġamenti ma' l-uffiċċju tal-President, għaż-żjarat uffiċjali tiegħu, u jipprovdi lill-MPE b'viżas għal missjonijiet barra l-UE.

Il-kap tas-Servizz tal-Protokoll, François Brunagel għandu tim ta' 13-il ruħ li jaqsmu l-ħin tagħhom bejn li "jiltaqgħu u jagħtu merħba", jabbozzaw u jħejju programmi, jorganizzaw l-aċċess għall-bini tal-PE, jirranġaw għal viżas, jippjanaw menus, jieħdu ħsieb rigali uffiċjali kif ukoll jiġġestixxu l-finanzi.

Fl-2005 is-Servizz tal-Protokoll irċieva 113-il żjara (5 minnhom uffiċjali), bagħat 8178 stedina u ħa ħsieb 980 talba għal viża.

Minn meta l-UE kibret fl-2004 u l-għadd ta' MPE żdied minn 626 għal 732, l-attivitajiet ta' relazzjonijiet esterni ta' l-UE żdiedu b'mod konsiderevoli.

Id-domanda għal viżas żdied b'mod esponenzjali minn total ta' 571 fl-2004, u s-servizz għandu tnejn min-nies jaħdmu kważi full-time fuq rikjesti għal viżas.

Tapit aħmar u ċeremonji

Tapit aħmar għad-dinjitarji fuq żjara

L-aktar avvenimenti importanti għas-Servizz tal-Protokoll huma ż-żjarat uffiċjali minn kapijiet ta' l-istat.

Hija meħtieġa preparazzjoni u preċiżjoni estrema.

Il-mistiednin u d-delegazzjonijiet tagħhom jinġabru mill-ajruport mill-Kap tal-Protokoll, akkumpanjat mill-pulizija u jingħataw merħba uffiċjali mill-President tal-Parlament Ewropew fid-daħla tal-PE.

M'għandniex xi ngħidu, dejjem irid ikun hemm tapit aħmar. , Il-Parlament joqgħod attent għal kollox u għalhekk ikun irid ukoll isir jaf x'tippreferi tiekol il-persuna mistiedna, jekk tpejjipx jew le, u saħansitra jekk hux ser tuża t-taraġ jew il-lift.

Is-Servizz tal-Protokoll normalment jikkoordina żjarat mas-servizz tal-protokoll tal-persuna mistiedna xhur minn qabel.

Xi bidliet mhux imbassra jirrigwardaw l-aktar iż-żmien meta tasal id-delegazzjoni u f'min tkun tikkonsisti, u b'hekk m'humiex daqshekk diffiċli biex jiġu solvuti.

Aktar ikkumplikata kienet iż-żjara reċenti tal-President ta' l-Awtorità Nazzjonali Palestinjana, Mahmoud Abbas.

Huwa ġie darbtejn f'żewġ seduti plenarji konsekuttivi fi Strasburgu, billi kellu jtemm ħesrem l-ewwel żjara tiegħu minħabba kriżi domestika.

Naturalment, il-programm kellu jiġi rrepetut u t-tapit aħmar kellu jerġà jinfirex.

Il-Parlament jakkomoda protokoll kemm Ewropew kif ukoll nazzjonali.

Fuq livell nazzjonali, il-Kap ta' l-Istat huwa l-ewwel awtorità tal-protokoll iżda skond it-Trattati Ewropej il-Parlament Ewropew huwa kklassifikat bħala l-ogħla istituzzjoni ta' l-UE, qabel il-Kunsill u l-Kummissjoni.

Dan ifisser illi l-President tiegħu jiġi qabel l-awtoritajiet nazzjonali u Ewropej kollha fuq livell Ewropew.

Dan jista' jsir diffiċli meta jkunu preżenti diversi istituzzjonijiet.

Il-kapijiet tal-protokoll ta' l-istituzzjonijiet b'hekk jiltaqgħu regolarment biex jiftiehmu dwar strateġija komuni għall-UE dwar ċerti kwistjonijiet bħal ċeremonja jew, per eżempju, biex jagħmlu ċert illi l-istess bnadar (Ewropej jew nazzjonali) jittajjru mezz'asta fl-istess ħin.

Żjarat "mhux uffiċjali", żjarat ta' xogħol, opportunitajiet ta' ritratti u żjarat ta' korteżija jfissru anqas formalità u anqas xogħol għas-Servizz tal-Protokoll, għalkemm l-istess korteżija u attenzjoni dettaljata trid tingħata lil kull mistieden.

Barraminnhekk, il-ministri ta' l-Istati Membri ta' l-UE m'humiex meqjusa uffiċjalment bħala mistiedna, billi huma rappreżentanti tal-Kunsill.

Suvernier mill-Parlament għall-viżitaturi Iż-żmien meta s-sovrani kienu jimlew lil xulxin b'rigali prezzjużi għadda, iżda l-ġest ta' skambju ta' rigal għadu simbolu ta' ħbiberija bejn nies u pajjiżi.

L-iskambju ta' rigali huwa realtà ta' kważi kull żjara uffiċjali u hija r-responsabbiltà tas-servizz tal-protokoll biex jorganizza dan.

Ir-rigali jistgħu jingħataw lill-kapijiet ta' l-istat jew lix-xufiera tad-delegazzjonijiet, u b'hekk ivarjaw minn pinna modesta jew key ring għal rigali aktar prestiġjużi.

Huwa diffiċli biex jinsab il-bilanċ.

Ir-rigali mill-President u l-Presidenzi tad-delegazzjonijiet jirrappreżentaw l-għaqda u d-diversità kulturali Ewropea; madanakollu, iridu jkunu newtrali biex ma jagħtux fastidju minħabba punti sensittivi fuq livell ta' nazzjonalità jew reliġjon.

Kull president tal-PE iżid l-istil personali tiegħu għar-rigali.

Josep Borrell joffri lill-kollegi tiegħu tazza tal-kristall maħluqa minn artist f'Barċellona b'partijiet mill-Karta tad-Drittijiet Fundamentali mnaqqxa fiha.

Fost ir-rigali li jħobb jagħti nsibu wkoll kotba u xalpi b'riproduzzjonijiet ta' l-artist Spanjol Joan Miró.

Sfortunatament, ma tantx jista' jkun hemm spontanjetà fl-għoti ta' rigali.

Ir-rigali jiġu ppjanati ħafna bil-quddiem, billi sejħiet pubbliċi għal offerti fuq medda ta' żmien twil huma meħtieġa biex jinxtraw ir-rigali futuri tal-PE.

Dan ifisser illi s-Servizz tal-Protokoll irid jippjana 3-4 snin bil-quddiem.

Baġit speċjali li ġie mnaqqas ħafna għal rigali mhux mistennija jħallu xi ftit spazju ta' manuvrar.

Il-President u l-Presidenzi tad-delegazzjonijiet jirċievu wkoll rigali mingħand delegazzjonijiet barranin, li jvarjaw minn kostituzzjonijiet għal pitturi u statwi, li jappartjenu lill-istituzzjoni, u huma spiss murija f'żoni pubbliċi tal-Parlament.

Iva, ir-rigali fil-fatt ġieli jinkisru jew jintilfu waqt l-ivjaġġar.

Meta jiġri hekk, issir komunikazzjoni diskreta mas-servizz tal-protokoll tal-pajjiż l-ieħor biex jiġi evitat nuqqas ta' ftehim.

Lanqas l-aktar xogħol skrupluż mill-personal tal-Protokoll u tad-Delegazzjoni ma jista' jevita kull problema.

F'okkażjoni minnhom President ta' delegazzjoni tal-PE ta kaxxa vojta lil kontroparti, billi l-medalja kienet waqgħet mill-kaxxa matul il-vjaġġ.

Id-dettalji u l-kreattività huma kollox

Protokoll jew Protokolla?

Is-Sur Brunagel jgħid illi ma jeżistux mistiednin diffiċli, iżda jista' jkun hemm sitwazzjonijiet diffiċli.

Per eżempju, il-President tal-PE kien qed jippjana li jippreżenta antikità tal-kina lill-President ta' l-Istati Uniti Ronald Raegan.

Madanakollu, is-servizz tas-Sigurtà ta' l-Istati Uniti xtaqu jeżaminaw ir-rigal qabel iċ-ċeremonja, ħaġa li ma kienitx aċċettabbli għall-President ta' l-UE.

B'xorti tajba, il-presidenti rnexxielhom ipartu r-rigali 'il bogħod mill-għajnejn tas-servizz ta' sigurtà Amerikana.

Kull viżitatur huwa uniku, u dan għandu jiġi kkunsidrat sabiex iż-żjarat jimxu fuq ir-rubini.

Per eżempju, is-servizzi tal-protokoll tar-rejiet huma normalment aktar riġidi minn oħrajn, jgħid is-Sur Brunagel.

Madanakollu, il-lingwi jiftħu l-bibien, u l-attenzjoni għal dettalji żgħar tagħmel differenza kbira meta jkunu qed jittrattaw ma' mistiden ta' livell għoli."Jekk President ikun magħruf illi jħobb xi wiski speċjali f'tazza speċifika, jekk wieħed joqgħod attent għal dawn l-affarijiet żgur li tferraħlu l-ġurnata," qal is-Sur Brunagel.

Il-personal iridu jkunu ferm kreattivi u kapaċi jimprovizzaw, per eżempju billi jaqtgħu xugamani u jsaħħnuhom fil-microwave biex jiġu pprovduti srievet sħan u mxarrbin għal viżitatur, ikunu jafu fejn isibu par kalzetti żejda jew jippruvaw iżommu l-viżitaturi milli jintilfu fil-bini tal-PE fi Strasburgu u Brussell, li qishom labirinti.

Id-differenzi kulturali bħas-sens ta' ħin għandhom jiġu kkunsidrati.

Xi persuni jbiddlu l-aġenda uffiċjali tagħhom biex jiltaqgħu ma' uffiċjal ta' l-UE li jkun jinzerta għaddej minn ħdejhom, jew ikunu akkaniti li jagħmluha ta' turisti.

Iżda dawn huma l-eċċezzjonijiet.

"Ma kellniex inċidenti diplomatiċi s'issa," qal is-Sur Brunagel.

Kif jirnexxielhom jimmaniġġjaw din il-multitudni ta' dettalji?

"Regoli ta' drawwa, esperjenza u sens komun," jispjega s-Sur Brunagel.

Għalkemm jeżistu kotba ta' gwida dwar titoli u etikett, m'hemmx ktieb ta' regoli dwar l-etikett Ewropew – li tvarja minn pajjiż għal pajjiż.

It-tim tas-Sur Brunagel jiltaqa' kull sitt xhur ma' kapijiet tal-protokoll ta' l-Istati Membri biex jiddiskutu kwistjonijiet tekniċi bħal viżas.

Mhux kull Stat Membru għandu regoli dwar il-protokoll li ilhom stabbiliti u d-daqs tas-servizzi diplomatiċi ta' l-Istati Membri jvarja ħafna.

Websajt tal-President tal-PE Delegazzjonijiet tal-PE


Il-MPE u l-5001 mistoqsija tagħhom… iżda min għandu t-tweġibiet?

Istituzzjonijiet

L-MPE u l-mistoqsijiet bil-miktub tagħhom

Is-sena li għaddiet l-MPE ppreżentaw aktar minn 5000 mistoqsija bil-miktub lill-Kummissjoni Ewropea u lill-Kunsill tal-Ministri – jiġifieri aktar minn 100 fil-ġimgħa – iżda għalfejn u fuq xiex?

Dawn jinkitbu għal bosta raġunijiet: biex jitqajmu kwistjonijiet li huma ta' tħassib għal xi MPE jew il-kostitwenti tagħhom; biex jiġu ċċarati aspetti tal-liġi u l-linji politiċi ta' l-UE, biex tinġibed l-attenzjoni għal abbużi u inġustizzji jew biex tingħata importanza lil xi kwistjoni jew politika.

Il-mistoqsijiet jistgħu wkoll jobbligaw lill-Kummissjoni u lill-Kunsill biex jispjegaw pubblikament l-azzjonijiet tagħhom.

Mistoqsijiet – azzjoni

Il-mistoqsijiet jistgħu jwasslu għal riżultati konkreti.

Fi tweġiba reċenti għal mistoqsija bil-miktub ta' l-MPE Catherine Stihler dwar riklam għal xogħol li kien jgħid "dawk li jpejpu m'għandhomx għalfejn japplikaw" – il-Kummissjoni wieġbet illi l-leġiżlazzjoni ta' kontra d-diskriminazzjoni fil-fatt ma tkoprix lil dawk li jpejpu.

Qabel it-Tazza tad-Dinja, aktar kmieni dan is-sajf, l-MPE użaw il-mistoqsijiet bil-miktub biex isaqsu lill-Kummissjoni tinvestiga xi aspetti ta' l-arranġamenti ta' l-allokazzjoni ta' biljetti – b'mod partikolari l-ħtieġa ta' karta ta' kreditu "Mastercard" jew kont bankarju Ġermaniż biex wieħed ikun jista' jixtri biljett.

Il-FIFA, l-entità governattiva tal-futbol, ħadet azzjoni wara li tpoġġiet taħt pressjoni.

Kwisjonijiet oħrajn li ġew imqajma fil-mistoqsijiet ta' l-MPE jinkludu l-istorbju ta' l-inġenji ta' l-ajru, ħlasijiet għal servizzi tat-telefon ċellulari meta wieħed ikun imsiefer, u l-kunflitt fil-Lvant Nofsani.

Kif taħdem is-sistema?

Il-mistoqsijiet bil-miktub jistgħu jiġu ppreżentati minn kull MPE lill-President tal-Parlament Josep Borrell, li mbagħad jibgħathom jew lill-Kummissjoni jew lill-Kunsill.

Hemm żewġ tipi ta' mistoqsijiet bil-miktub: "mistoqsijiet ta' prijorità" u "mistoqsijiet mhux ta' prijorità", skond l-urġenza u l-livell ta' riċerka meħtieġa.

Il-mistoqsijiet ta' l-ewwel tip jeħtieġu tweġiba aktar fil-pront iżda ma tkunx meħtieġa riċerka dettaljata.

Kull MPE jista' jpoġġi mistoqsija ta' prijorità waħda fix-xahar, iżda m'hemmx limitu għall-mistoqsijiet mhux ta' prijorità.

Min iwieġeb il-mistoqsijiet?

Jekk tiġi indirizzata mistoqsija bil-miktub lill-Kummissjoni, it-tweġiba tingħata mill-Kummissarju responsabbli i.e. jekk il-mistoqsija tkun dwar kwistjonijiet relatati ma' l-Organizzazzjoni Dinjija tal-Kummerċ (ODK), it-tweġiba tingħata mill-Kummissarju għall-Kummerċ Peter Mandelson.

Jekk il-mistoqsija tkun indirizzata lill-Kunsill, it-tweġiba tingħata mill-pajjiż li f'dak iż-żmien ikollu l-Presidenza ta' sitt xhur ta' l-UE – bħalissa l-Finlandja.

Jekk ma tkunx mistoqsija ta' prijorità, it-tweġiba trid tingħata fi żmien tliet ġimgħat, u jekk ma tkunx mistoqsija ta' prijorità, għandha tingħata fi żmien sitt ġimgħat.

Jekk xi istituzzoni tonqos milli tagħti risposta, l-MPE jista' jitlob illi titpoġġa fuq l-aġenda tal-laqgħa li jmiss tal-kumitat kompetenti – b'hekk, mistoqsija dwar għajnuna għall-iżvilupp tiġi indirizzata mill-Kumitat għall-Iżvilupp tal-PE.

Il-mistoqsijiet u t-tweġibiet huma ppubblikati fil-Ġurnal Uffiċjali ta' l-Unjoni Ewropea u jinsabu fuq il-websajt tal-Parlament.

Ser neżaminaw aktar fil-fond xi wħud mill-mistoqsijiet imqajma mill-MPE f'artikli aktar 'il quddiem

20060829STO10141 Mistoqsijiet bil-Miktub – lista sħiħa


Ġustizzja transizzjonali – il-bini ta' futur aktar ġust u demokratiku

Drittijiet tal-bniedem

Il-missjoni tat-taħriġ tal-politika ta' l-UE fil-Bosnija-Ħerzegovina (EUPM)

Gwerer ċivili u dittatorjati jistgħu jħallu feriti fiżiċi u mentali tal-biża'.

Fit-28 ta' Awissu ġiet organizzata seduta pubblika tas-Sotto-Kumitat tal-Parlament għad-Drittijiet tal-Bniedem dwar il-mod kif is-soċjetajiet isibu strateġiji għall-irkupru u għar-rikonċiljazzjoni wara trawma bħal din.

Is-seduta eżaminat il-kunċett ta' "ġustizzja transizzjonali" għal soċjetajiet fl-Ewropa, fl-Afrika, l-Amerika u l-Lvant Nofsani.

It-temi ta' l-abbużi fuq id-drittijiet tal-bniedem, x'jiġri mill-vittmi u l-ħtieġa li ma jitħallewx isiru atroċitajiet ġew diskussi mill-MPE u minn kelliema oħrajn.

X'inhi l-Ġustizzja Transizzjonali?

Il-Ġustizzja Transizzjonali tiffoka fuq kif is-soċjetatiet jindirizzaw il-wirt ta' abbużi fuq id-drittijiet tal-bniedem, atroċitajiet tal-massa, jew forom oħra ta' trawma soċjali serja li jkunu saru fil-passat, inkluż ġenoċidju jew gwerra ċivili sabiex jinbena futur aktar ġust u demokratiku.

Din tinvolvi firxa ta' strateġiji differenti: il-prosekuzzjoni ta' min jagħmel id-delitt – bħat-Tribunal għall-Jugoslavja fl-Aja; l-istabbiliment ta' "kummissjonijiet tal-verità" bħal ta' l-Afrika t'Isfel, in-nisġa ta' ħidma lejn ir-rikonċiljazzjoni, kumpens finanzjarju għall-vittmi, il-bini ta' monumenti bħala tifkira għal dawk li sofrew.

Ir-riforma ta' istituzzjonijiet ta' l-istat bħall-pulizija u l-armata – bħalma l-UE qegħda tgħin lill-gvern tal-Bosnija Ħerzegovina – hija wkoll importanti ħafna.

L-Afrika ta' Isfel – Il-Verità u r-Rikonċiljazzjoni fl-azzjoni

Wieħed mill-kelliema ewlenin kien Alex Boraine – il-Viċi President tal-"Kummissjoni għall-Verità u r-Rikonċiljazzjoni", li eżamina l-era ta' l-Apartheid fl-Afrika t'Isfel.

Huwa tkellem fuq il-ħtieġa għal soċjetà ġusta aktar milli fuq il-ġustizzja fil-Qrati.

Huwa qal li "Hemm limiti għal-liġi" u b'mod realistiku m'huwiex possibbli li dawk kollha involuti jittellgħu l-Qorti.

Semma' wkoll li l-kompromess politiku huwa essenzjali.

L-eżempju ta' l-Afrika ta' Isfel ispira pajjiżi u soċjetajiet oħra.

Bħalissa hemm 28 kummissjoni bħal din madwar id-dinja.

Is-Sur Boriane ikkonkluda billi qal li "ir-rikonċiljazzjoni għandha x'taqsam mal-bini ta' pontijiet – pontijiet astratti…"

M'hemm imkien aktar mir-Rwanda fejn hemm bżonn tal-ġustizzja u r-rikonċiljazzjoni.

Il-ġirien u l-komunitajiet daru kontra xulxin fil-ġenoċidju ta' l-1994 li fih mietu mal-miljun ruħ.

Esther Mujawayo-Kiener – vittma ta' dak l-orrur – tkellmet fuq il-ħtieġa "li d-delitti, dawk li għamluhom kif ukoll il-vittmi jingħataw isem u jiġu identifikati."

Mingħajr dan, "ir-rikonċiljazzjoni m'hiex possibbli" qalet.

X'tista' tagħmel l-Unjoni Ewropea?

Ir-rwol tal-ġustizzja transizzjonali fil-Politika tas-Sigurtà u d-Difiża (ESDP) emerġenti ġie deskritt minn Michael Mathiessen – rappreżentant tad-drittijiet tal-bniedem għall-kap tal-politika barranija ta' l-UE Javier Solana.

Huwa qal lis-seduta li, f'Ġunju, il-Kapijiet tal-Gvern Ewropej iffirmaw rapport fuq l-ESDP, li għall-ewwel darba semma' l-ħtieġa li jitqiesu l-arranġamenti ta' ġustizzja transizzjonali matul missjonijiet futuri ta' l-UE ta' prevenzjoni u ġestjoni ta' kriżijiet.

Huwa qal li l-forza ta' l-UE għal-Libanu u Lvant Nofsani se żżomm din il-ħaġa f'moħħha.

Is-Sur Mathiessen qal bi qbil komuni li l-Parlament għandu jiżgura li l-programmi futuri ta' l-UE, li fuqhom għandu xi kontroll, iqisu l-metodi ta' ġustizzja transizzjonali.

Bosta MPE tkellmu fuq il-lezzjonijiet u l-esperjenzi li l-Ewropa kellha f'sitwazzjonijiet wara kunflitt.

Tabilħaqq, l-idea proprja għall-UE issawwret mill-ħtieġa li wara żewġ gwerer dinjija ma jibqax ikun hemm nuqqas ta' qbil fl-Ewropa.

Fil-Bosnia-Ħerzegovina, per eżempju, il-ħolqien ta' forza tal-pulizija multi-etnika u t-tindif tal-ministeri tal-gvern ta' dawk li m'humiex miftuħin għal rikonċiljazzjoni hija sfida ewlenija lejn ir-rikonċiljazzjoni.

20060830STO10183 Rapport tas-Servizz ta' l-Istampa fuq Seduta tal-Ġustizzja Transizzjonali Dokumenti ta' informazzjoni fuq is-seduta Is-Sottokumitat għad-Drittijiet tal-Bniedem tal-Parlament